text:
ORANJESTAD, Aruba: Minister di Turismo, Transporte, Energia y Ambiente, Ing. Mike de Meza ta bishitando hotelnan pa scucha di nan con ta bayendo den e industria turismo. Minister de Meza a reuni cu General Manager di Aruba Marriott Resort and Stellaris Casino, Tom Calame, kende a suministra diferente informacion con ta bayendo den e sector, e trabounan y plannan cu nan tin. “Nos a dialoga riba e direccion cu turismo ta bayendo”, Minister de Meza a expresa.
Alabes Tom Calame ta Presidente di AHATA y a tuma e oportunidad durante e reunion pa tene un discusion hopi amplio y interesante pa scucha riba e interesnan, e preocupacionnan, diferente idea y sugerencia cu e cadena di Marriott tin pe industria di turismo.
A yega na un acuerdo unda cu ambos partido lo sinta cu otro un biaha mas pa bay den detaye riba diferente topico, unda lo discuti riba diferente plan cu Gobierno tin y e plannan cu tin pa futuro, e trabounan cu ATA ta trahando riba dje y tambe lo mira conhuntamente cu diferente partner strategico por ehempel ATA, Gobierno y Ministerio di Turismo riba esaki. E mandatario sa cu tur partner den e sector di turismo ta hopi contento pa mira con cosnan ta bayendo.
“Tambe nos tin cu sinta pa mira e plannan a corto y a largo plaso y nos tin cu semper plania nos turismo pa cada aña,” Minister de Meza a expresa. Mester mira di adelanta, esta cada 5 aña, pero tambe nan tin cu mira esaki pa cada 20 aña. E ta mucho importante pa djis mira luna pa luna, esey kiermen cu esaki ta e discusionnan cu nan tin unda ta mira con pa set up mas tanto cu ta posibel y mira e diferente plan pa termino mas largo.
Tom Calame tabata contento di por a reuni cu Minister de Meza, unda cu e combersacion hiba tabata masha bon. “E tabata hopi informativo y Minister a puntra mi over mi opinionnan over di turismo, con cosnan ta bayendo etc.”, Tom Calame a expresa. Marriott lo haci renobacion di nan cambernan, giftshopnan y lo haci e renobacionnan e aña aki. Tambe tin plannan di renobacion pe restaurant Ruth’s Chris. E gerente general a sigura cu na Marriott Aruba tin hopi proyecto andando.


c: text/html

text:
Plataforma Pueblo Orguyoso y Respeta (POR) a introduci 6 candidato diamars, durante di conferencia di prensa. Diferente di e candidatonan aki ya a wordo introduci den prensa caba durante di e siman cu a pasa y ainda tin otronan cu lo bay wordo anuncia pronto. Den mesun conferencia sr. Oduber a bolbe haci peticion mirando e dianan druk cu tin nos dilanti pa tur hende respeta otro.
Un di e miembronan nobo di POR ta Dr. Mercedes Rivera cu ta un internista pa mas di 20 aña na Aruba, Gregory Milliard atleta profesional local y Internacional y hopi dedica na nos hobennan enfocando riba e aspecto di balor y etica moral. Rolando de la Cruz ta un ‘hende di tur hende’ , un persona cu ta representa y ta fundeshi di e comunitarismo cu nos ta papia di dje. Sr. Raymundo Dijkhoff ta un persona cu sr. Oduber a traha cu ne den pasado y a siña respete pa su balor cu e tin den comunidad. Martinus ‘Rien’ Hurkmans ta un trahado social cu mas di 10 aña di experiencia na Departamento di Asuntonan social banda di e hecho cu e ta un cantante tambe. Abdiel Illidge su creencia y su bida cristiaan aki na Aruba ta grandi. Mayor di un hoben cu ta autista y cu tin un cariño y atencion special pa e grupo aki, banda di su deseo pa traha riba envolvimento di Cristianismo akinan na Aruba.
Asina por mira cu cada biaha mas y mas persona ta uni su mes na E Forsa Nobo POR. Riba POR su lista ta sumamente varia y tin candidatonan cu ta representa diferente problema/ area di preocupacion cu tin den comunidad. Nan ta uni nan mes na e lista tambe cu e mision pa traha pa adelanto di cada ciudadano.
“Nos ta haci un biaha mas peticion pa ban respeta otro, ban mantene politica na un nivel halto, ban discuti di problemanan cu ta atende cu e necesidad di comunidad di Aruba y no cu ta toca atakenan personal na un politico of famia di un politico. Sigur tampoco no na material of pertenencianan di niun persona. E suplica aki ta bay tambe na tur hende cu ta sostene nos partido tambe. Pa respeta opinion di cada un persona cu ta biba akinan na Aruba. Nos ta biba den un democracia y ketobay nos ta celebra democracia. Si tira un bista un poco pazuid di nos di kico tur ta tumando luga na Venezuela den e dianan aki, laganos reflexiona riba e tristeza cu nan ta pasando aden aworaki y riba e dolornan cu tin eynan, pasobra eynan nan no por celebra democracia. Democracia ta algo cu nos antepasadonan a lucha pe y a logra tambe, bisando esaki laganos respeta institutonan manera Conseho di Supremo Electoral cu ta independiente di gobierno y di parlamento. Ban respeta e leynan cu tin y duna espacio na nos mando policial pa por sigura cu cada persona cu ta bay forma parti di e contienda electoral aki desde diabierna awo caba na entregamento di lista. Respetando otro , bo mes ta gana un respet grandi den comunidad. Esaki ta e mensahe cu POR kier manda na tur nos sostenedornan y tur partido cu lo forma parti di e contienda electoral,” sr. Oduber a termina bisando.

robotstxt: allowed

filter: keep


text:
Na Aruba nos conoce varios droga legal, entre otro cigaria y alcohol. Hopi ta esnan cu kier legalisa un otro droga: cannabis. Pero kico tur nos sa di cannabis? Den e serie di articulo aki, nos ta explora e historia di cannabis, e usonan medicinal, e usonan industrial, su peligernan y su futuro.
Kiko ta cannabis medicinal?
Cannabis medicinal ta referi na e uso di cannabis den tratamento di malesa y maneho di sintoma. E mata di cannabis tin un historia di uso medicinal cu ta bay bek miles di aña den varios cultura, pero su uso ta keda controversial. Mientras cu varios organisacion y instituto di peso kier pa cannabis wordo legalisa, otronan ta keda contra di esaki.
Tin varios manera pa usa cannabis medicinal, incluyendo tintura cu likido, vaporisa of huma, come comestibel di cannabis, guli capsula/tablet, absorbacion via di un 'patch' riba cuero of pa medio di spray oral/dermico.
Cannabis ta wordo usa pa varios tratamento. Entre otro, cannabis medicinal ta wordo usa pa alivia nausea y sacamento bou di pashent cu ta den tratamento di kimoterapia. Tambe tin indicacion cu cannabis por wordo procesa como medicina pa combati cancer. Otro uso di cannabis ta pa yuda persona cu ta sufri di HIV/AIDS recobra nan apetit. Tambe cannabis medicinal por trata dolor cronico manera artritis y alivia dolor di musculo.
Cannabis: e droga anti-droga?
Un strategia pa trata adicto ta reduccion di daño. E strategia aki tin como meta pa reduci e uso di droga bou di persona adicto cu sea no por, of no kier, stop di consumi droga. E meta simplemente ta progreso, y no perfeccion. Reduccion di daño ta ensera cu embes di castiga e adicto, ta yuda e persona cu tin problema cu droga biba un bida mihor y mas saludabel.
Kiko ta cannabis medicinal?
Cannabis medicinal ta referi na e uso di cannabis den tratamento di malesa y maneho di sintoma. E mata di cannabis tin un historia di uso medicinal cu ta bay bek miles di aña den varios cultura, pero su uso ta keda controversial. Mientras cu varios organisacion y instituto di peso kier pa cannabis wordo legalisa, otronan ta keda contra di esaki.
Tin varios manera pa usa cannabis medicinal, incluyendo tintura cu likido, vaporisa of huma, come comestibel di cannabis, guli capsula/tablet, absorbacion via di un 'patch' riba cuero of pa medio di spray oral/dermico.
Cannabis ta wordo usa pa varios tratamento. Entre otro, cannabis medicinal ta wordo usa pa alivia nausea y sacamento bou di pashent cu ta den tratamento di kimoterapia. Tambe tin indicacion cu cannabis por wordo procesa como medicina pa combati cancer. Otro uso di cannabis ta pa yuda persona cu ta sufri di HIV/AIDS recobra nan apetit. Tambe cannabis medicinal por trata dolor cronico manera artritis y alivia dolor di musculo.
Cannabis: e droga anti-droga?
Un strategia pa trata adicto ta reduccion di daño. E strategia aki tin como meta pa reduci e uso di droga bou di persona adicto cu sea no por, of no kier, stop di consumi droga. E meta simplemente ta progreso, y no perfeccion. Reduccion di daño ta ensera cu embes di castiga e adicto, ta yuda e persona cu tin problema cu droga biba un bida mihor y mas saludabel.
Cannabis ta hunga un rol den e filosofia aki. Usuarionan di droga pisa mane cocaina, ta cuminsa usa cannabis, pa asina gradualmente stop di usa cocaina y keda solamente riba cannabis. E meta final, por keda abstencion total di droga, pero e caminda pa yega na e abstencion total ta basa riba pasonan gradual.
Investigacion haci na Canada y publica den e revista cientifico Addictive Behaviors a conclui cu uso intencional di cannabis ta efectivo den reduci uso di crack bou di adicto (Socías et al, 2017). A pesar cu e uso di cannabis tabata mas halto na inicio di e 'uso intencional', e uso a disminui cu tempo.
Investigacion haci na Canada y publica den e revista cientifico Addictive Behaviors a conclui cu uso intencional di cannabis ta efectivo den reduci uso di crack bou di adicto (Socías et al, 2017). A pesar cu e uso di cannabis tabata mas halto na inicio di e 'uso intencional', e uso a disminui cu tempo.
Maske cu cannabis tambe lo por tin efectonan menos desea, e ta un droga hopi mas 'safe' cu cocaina y heroina. Especialmente den e caso di heroina, investigacionnan ta mustra cu e substancia CBD cu ta presente den cannabis por cura cierto daño cu heroina ta hasi den e celebro.
Charlotte's Web
Un caso cu a capta atencion di prensa rond mundo ta esun di Charlotte Figi (naci 18 di oktober, 2006). E mucha muhe aki tabata sufri di Dravet Syndrome y esaki tabata resulta den atakenan di epilepsia cada 20 pa 25 minuut. Den e caso di Charlotte, e tabata haya atake cu tabata dura 15 pa 25 minuut y tin biaha hasta dos pa cuater ora. Na mas cu un ocasion su curason a stop di bati y su mama mester a rebiba e mucha haciendo uso di reanimacion cardiopulmonar (cpr).
Charlotte tabata tuma un combinacion di shete diferente medicina farmaceutico pa purba alivia su situacion pero ningun remedi a para e atakenan di epilepsia. Na edad di cinco aña, e atakenan a bira asina pisa y debilitante cu dokternan a avisa su famia pa cuminsa haci preparacion pa su fayecimento. Mirando cu Charlotte ya no por a cana of come, nan a acepta e diagnosis y a hibele cas pa asina e por muri trankil den presencia di su famia. Pero esaki no tabata e caso.
E solucion pa rescata y mehora e bida di Charlotte Figi a resulta di ta nada otro cu cannabis medicinal. Pa ta specifico, un variedad di cannabis cu ta contente hopi CBD y masha tiki THC.
(Kico ta CBD y THC? Lesa parti 1 di e serie aki.)
For di prome biaha cu a duna Charlotte un tintura di e cannabis medicinal aki, su atakenan a baha di 400 pa siman te cu un of hasta cero. Mirando con bon e variedad di cannabis aki a yuda Charlotte, e producente a dicidi di duna e variedad e nomber Charlotte's Web, na honor di Charlotte Figi. Pa mas detaye di e caso di Charlotte por mira e presentacion di Josh Stanley (TEDx Colorado, 2013):
Paisnan unda Cannabis medicinal ta legal
Efectonan secundario
Uso di cannabis medicinal a corto plaso por trece cune efectonan secundario por ehempel mareo, sinti cansa, sacamento y halucinacion. E efectonan secundario a largo plaso no ta completamente conoci, pero tin indicacion cu lo por tin problema di memoria y cognicion, riesgo di adiccion y e posibel desaroyo di schizofrenia bou di usuario hoben.
Ciencia ta tuma tempo
A pesar di varios anecdota, estudio y casonan documenta cu ta mustra riba e efectonan positivo di uso di cannabis (CBD), e ta algo cu te ainda no tin consensus riba dje y keto bay ta wordo investiga. Ciencia ta tuma su tempo y lo sigui tuma (mas) tempo prome cu tin varios estudio di termino largo cu ta verifica y valida uso di cannabis medicinal pa trata problema y malesa, manera entre otro atakenan di epilepsia.
Charlotte's Web
Un caso cu a capta atencion di prensa rond mundo ta esun di Charlotte Figi (naci 18 di oktober, 2006). E mucha muhe aki tabata sufri di Dravet Syndrome y esaki tabata resulta den atakenan di epilepsia cada 20 pa 25 minuut. Den e caso di Charlotte, e tabata haya atake cu tabata dura 15 pa 25 minuut y tin biaha hasta dos pa cuater ora. Na mas cu un ocasion su curason a stop di bati y su mama mester a rebiba e mucha haciendo uso di reanimacion cardiopulmonar (cpr).
Charlotte tabata tuma un combinacion di shete diferente medicina farmaceutico pa purba alivia su situacion pero ningun remedi a para e atakenan di epilepsia. Na edad di cinco aña, e atakenan a bira asina pisa y debilitante cu dokternan a avisa su famia pa cuminsa haci preparacion pa su fayecimento. Mirando cu Charlotte ya no por a cana of come, nan a acepta e diagnosis y a hibele cas pa asina e por muri trankil den presencia di su famia. Pero esaki no tabata e caso.
E solucion pa rescata y mehora e bida di Charlotte Figi a resulta di ta nada otro cu cannabis medicinal. Pa ta specifico, un variedad di cannabis cu ta contente hopi CBD y masha tiki THC.
(Kico ta CBD y THC? Lesa parti 1 di e serie aki.)
For di prome biaha cu a duna Charlotte un tintura di e cannabis medicinal aki, su atakenan a baha di 400 pa siman te cu un of hasta cero. Mirando con bon e variedad di cannabis aki a yuda Charlotte, e producente a dicidi di duna e variedad e nomber Charlotte's Web, na honor di Charlotte Figi. Pa mas detaye di e caso di Charlotte por mira e presentacion di Josh Stanley (TEDx Colorado, 2013):
Paisnan unda Cannabis medicinal ta legal
Fuente: Lift, 2017Mundialmente, uso recreacional di cannabis ta ilegal na mayoria pais, pero tin varios pais rond mundo unda cu uso di cannabis medicinal ta sea legal of decriminalisa. Por ehempel, Canada, Chile, Colombia, Alemania, Grecia, Israel, Italia, Polonia, Hulanda, Peru y Uruguay. Na Merca, legalidad di e uso medicinal di cannabis ta depende riba e ley di e estadonan en particular. Specificamente, na Merca, mas cu mita di tur estado ta permiti uso medicinal di cannabis.
Efectonan secundario
Uso di cannabis medicinal a corto plaso por trece cune efectonan secundario por ehempel mareo, sinti cansa, sacamento y halucinacion. E efectonan secundario a largo plaso no ta completamente conoci, pero tin indicacion cu lo por tin problema di memoria y cognicion, riesgo di adiccion y e posibel desaroyo di schizofrenia bou di usuario hoben.
Ciencia ta tuma tempo
A pesar di varios anecdota, estudio y casonan documenta cu ta mustra riba e efectonan positivo di uso di cannabis (CBD), e ta algo cu te ainda no tin consensus riba dje y keto bay ta wordo investiga. Ciencia ta tuma su tempo y lo sigui tuma (mas) tempo prome cu tin varios estudio di termino largo cu ta verifica y valida uso di cannabis medicinal pa trata problema y malesa, manera entre otro atakenan di epilepsia.


text:
Nos invitado den e programa aki ta Sr. Gabriël Hector Illidge. Ela nase 25 Februari 1939 na Aruba. Ela bira hopi konosi den e deporte di baseball na Aruba. Den su ”Hall of Fame” kaminda e tin hopi relikia/obhetonan ku tin di haber ku deporte nos ta kombersa kune tokante su bida, pero espesialmente riba su pashon ku ta deporte.
Produkshon: Fundashon Históriko Kultural Boneriano
Durashon: 55 minüt
Fuhikubo ta presentá: Gabriël Hector Illidge
Nos invitado den e programa aki ta Sr. Gabriël Hector Illidge. Ela nase 25 Februari 1939 na Aruba. Ela bira hopi konosi den e deporte di baseball na Aruba. Den su ”Hall of Fame” kaminda e tin hopi relikia/obhetonan ku tin di haber ku deporte nos ta kombersa kune tokante su bida, pero espesialmente riba su pashon ku ta deporte.


text:
ORANJESTAD,Aruba
Aruba Bank ta yuda studiantenan di St. Dominicus College pa engrandece Parada di Noord. St. Dominicus College ta celebrando e aña aki 105 aña di existencia y pa es motibo a dicidi di participa na Carnaval di Noord.
E instiucion financiero cu ta celebrando nan di 95 aña di existencia ta yuda promove e participacion di mucha den e fiesta cultural di mas grandi aki na Aruba pa asina nan por sigui cu e tradicion den futuro.
Aruba Bank ta inivita Aruba en general pa sigui yuda engrandece nos cultura, nos carnaval. Ta felicita tur grupo cu a participa y tambe e bandanan cu a haci posibel p’e muchanan disfruta di e parada di Noord.


text:
July 27, 2021
ORANJESTAD - Aruba Airport Authority N.V.’s (AAA) “Wings of Hope” (WoH) is proud to be able to assist the Aruban community for another year.
The community support project that has taken off on June 1, 2020, has now become one of WoH’s important Projects in assisting families in need amidst the pandemic. One of AAA’s strategic pillars is Sustainability. This year, WoH’s goals are based on five of the Sustainable Development Goals (SGDs): Hunger, Education, Affordable and Clean Energy, Environment/Sustainable Airport Community, and Partnership.
As part of WoH’s Hunger goal, a total of 50 families are receiving assistance through food vouchers from January 2021 until December 2021, which are distributed by the Directorate of Social Affairs (DSZ). The education goal includes two parts: to assist a total of 175 students with their school materials and uniforms and assist 40 students with their school year fee. As part of the Affordable and Clean Energy goal, AAA has collaborated with the University of Aruba for a sustainable “Energy Champion” competition among Primary Schools. Each participating school had to prepare a plan indicating how to reduce the school’s yearly energy consumption by at least 20% by introducing new energy sources for the school. The winning school will receive a prize of AWG20,000.00 to execute their plan. The winner will be announced by July 27, 2021. As to Environment/Sustainable Airport Community, AAA focuses on creating one or more green zone (s) at the airport by reintroducing native plants and vegetation. AAA values partnerships, and that is why this is one of WoH’s main goals and will continue to involve different entities and collaborate on various projects to strengthen these relationships towards a sustainable future.
“Our focus is to contribute directly to the Sustainable Development Goals (SDGs) as set by the United Nations. Wings of Hope currently contributes to five of these Sustainable Goals, which assist and positively contribute to the Aruban Community, which is a reason to be proud of. Moving forward, AAA will continue to take steps that make a difference towards a more sustainable future for all,” said Director Health, Safety, and Sustainability and WoH leader Angeline Flemming.
Papiamento
AAA ta sigui contribui na e comunidad di Aruba por medio di Wings of Hope
ORANJESTAD - Aruba Airport Authority N.V. (AAA) su “Wings of Hope” (WoH) ta orguyoso di por asisti e comunidad di Aruba un aña mas.
E proyecto pa asisti e comunidad di Aruba a inicia dia 1 di Juni 2020 y awor a bira un di WoH su proyectonan principal pa sigui yuda famianan den necesidad pa motibo di e pandemia. Un di AAA su pilarnan strategico ta sostenibilidad. E aña aki WoH su metanan ta basa riba 5 di e Sustainable Development Goals (SDGs): “Hunger”, “Education”, “Affordable & Clean Energy”, “Environment/Sustainable Airport Community” y “Partnership”.
Como parti di WoH su meta di ”Hunger”, un total di 50 famia ta ricibiendo asistencia via voucher di cuminda for di Januari 2021 te cu December 2021, cual ta wordo reparti door di Directie Social Zaken (DSZ). E meta di “Education” ta inclui dos parti: Lo asisti un total di 175 studiante cu nan materialnan y uniform pa scol y tambe lo yuda 40 studiante cu nan pago di aña escolar. Como parti di e meta “Affordable & Clean Energy”, AAA a colabora cu Universidad di Aruba pa un competencia sostenibel “Energy Champion” pa scolnan primario. Cada scol cu a participa mester a prepara un plan indicando con nan lo reduci e consumo di energia na nan scol cu por lo menos 20% door di introduci fuentenan di energia nobo pa e scol. E scol ganador lo ricibi un premio di AWG 20,000.00 pa ehecuta nan plan. E ganador lo wordo anuncia Diaranson 28 di Juli, 2021. Pa “Environment/Sustainable Airport Community”, AAA lo enfoca pa crea un of mas areanan “green” na aeropuerto door di reintroduci matanan nativo y vegetacion. AAA ta mira e importancia di partnerships, y ta pa e motibo aki e ta un di WoH su metanan y lo sigui involucra y colabora cu diferente entidad riba varios proyectonan pa fortalece e relacion pa un futuro sostenibel.
“Nos enfoque ta pa contribui directamente na e Sustainable Development Goals (SDGs) manera estableci pa United Nations. Wings of Hope actualmente ta contribui na 5 di e Sustainable Goals, cu ta asisti y contribui positivamente na e comunidad di Aruba, cual ta un motibo pa ta orguyoso. AAA lo sigui tuma pasonan cu lo haci un diferencia pa un futuro mas sostenibel pa un y tur,” ta locual Director Health, Safety and Sustainability y e lider di WoH Angeline Flemming a bisa.


text:
Sra. Rosalinda Croes-Kelly di Arubalening departamento di enseñanza ta informa cu e deadline pa registra pa Arubalening tabata 10 di maart, sin embargo studiante por sigui registra solamente cu nan lo mester warda pa e grupo cu a registra na tempo pa motibo cu no por perhudica nan.
Sra. Croes-Kelly ta bisa pa esnan cu a regista na tempo pero te ainda no a haya un email, ta haci peticion pa tuma contacto cu afdeling mas lihe cu ta posibel na 5944140 pa asina duna nan informacion.
Ultimo tempo tin hopi duda entre studiante si ta bay Hulanda of ta prefera keda Aruba y studia online. E ta bisa cu esey ta cambionan cu tambe studiante na confronta na scolnan na Hulanda cu ta haci’e e e estudio na Hulanda.
E ta bisa cu e ta trece un disciplina cune y tambe tin su rekisitonan pa estudio online. pero pa persona cu no kier bay studia afo y kier studia online y keda na Aruba por sigui su estudio normal y lo yuda nan.
Nan di departamento di enseñanza ta paga e estudio online ‘nos ta e fiansa y ta yuda pa kosten di estudio pa e studiante logra haya su diploma na Aruba mes’. Sra. Croes-Kelly a bisa cu Arubalening ta yega pa persona cu 30 aña di edad, pa esnan cu kier studia na Universidad di Aruba ta yega te cu 36 aña di edad y IPA, 40 aña di edad no cumpli.


text:
Dokter Bert Rodenburg, infectioloog di Hospital y miembro di team di coronavirus a duna un update diparti di hospital, kico ta e preparacionnan cu hospital a haci.
Pacient number 1:
Segundo test di e pacient aki, a sali negativo. El’a sali for di su isolacion y a bandona Aruba.
ICU – Machine di hala rosea:
Normalmente tin 5 te cu 7 machine di hala rosea. E team di ICU a haci un bon trabao y awor tin capacidad di 12 te cu 16. Apart di esey tin lugar pa pacient regular.
Tent di Emergencia CoronaVirus:
A pone un tent pafo pa un pacient cu tin riesgo pa Coronavirus. Esaki ta pa dividi e pacientnan for di otro. Na e tent bo ta wordo atendi y ta dicidi kico ta wordo haci.
Cama pa pacient Coronavirus:
Hospital a prepara 30 cama y sitio special pa pacientnan cu tin coronavirus. Esaki ta aparte di ICU.


text:
RINCON- Djabièrne di manera festivo a habri e sentro mediko nobo na Rincon, Rincon Medical Center, bou di un atenshon públiko basta grandi.
E sentro médiko nobo ta inisiativa di e pareha di dòkter Castro, ku pa hopi aña kaba ta enkargá ku servisio di dòkter na Rincon.
E sentro médiko nobo no solamente ta mustra hopi mas mihó i moderno, pero e ta hopi mas grandi ku e klínika anterior, ku tabata den uso pa hopi aña kaba.
Servisio
Banda di e servisio di dòkter di kas, lo tin tambe servisio di Optica Class, sentro dental Hagens i Bonlab. Esaki ta nifiká ku habitante di Rincon por yega na sierto servisio mucho mas serka di kas, ku lógikamente ta algu positivo.


text:
Minister di Labor, Energia y Integracion Glenbert Croes:
“Cu gran perspectiva nos lo mira un aumento significante un biaha mas den salario minimo entrante Januari 2023”
ORANJESTAD-Durante tratamento di presupuesto 2023 den Parlamento, Parlamentario Setty Yarzagaray a toca e tema di salario minimo. Den cuadro di esaki, Minister di Labor Glenbert Croes a splica cu e proceso pa aumenta salario minimo ta canando su caminda. Actualmente ya gobierno a ricibi conseho riba e tema aki caba di Directie Arbeid & Onderzoek (DAO) y ta sperando riba e conseho di Sociaal Economisch Raad (SER) pa asina por hiba un proposicion Conseho di Minister.
Minister Croes a remarca si cu den hopi ocasion, oposicion ta menciona cu gobierno mester traha pa mehora calidad di bida y poder di compra di e cuidadanonan humilde. Repasando e cifranan di pasado relaciona cu aumento di salario minimo, por nota cu di aña 2000 te cu 2009, partido Movimento Electoral di Pueblo (MEP) a aumenta e salario minimo pa un total di 6 biaha cu un suma total di 431.15 florin. Pa e periodo siguiente di 2009 – 2016 di AVP, e salario minimo a wordo aumenta cu unicamente 134.70 florin den 7 aña di tempo. Durante gobernacion di Gabinete Wever-Croes I y II, salario minimo a wordo aumenta cu 137.75 florin den apenas 3 aña di gobernacicon. Segun Minister Croes, esaki ta prueba cu Gabinete Wever-Croes no solamente ta priminti, pero ta traha y ta cumpli cu nos pueblo pa sigura cu miho calidad di bida. Esaki ta prueba contundente cu e unico gobiernonan cu tabatin e interes di e clase trahador na pecho a semper conta cu asignatura di MEP.
“Cu gran perspectiva nos lo mira un aumento significante un biaha mas den salario minimo entrante Januari 2023. E aumento aki lo yuda e trahado, e tata y mama di famia cu un aumento den nan calidad di bida y poder di compra.” Minister Glenbert Croes a expresa.


text:
…E feria di konsumidó di mas grandi na Hulanda…
WILLEMSTAD- 25 di yanüari 2019 – Meskos ku añanan anterior Ofisina di Turismo di Kòrsou (CTB) kompañá pa diferente partner den sektor privá a partisipá na Vakantiebeurs 2019. E feria a tuma lugá di 9 pa 13 di yanüari último na Jaarbeurs Utrecht, Hulanda. Vakantiebeurs ta e feria di mas grandi pa e biahero hulandes. E aña aki, por a konta ku mas di 104.000 bishitante ku a resultá un plataforma perfekto pa un bes mas promové nos pais komo é destinashon turístiko number unu den Karibe. Otro aña 2020, Vakantiebeurs lo selebrá su di 50 edishon.
Ta konosí ku 64% di e bishitantenan di Vakantiebeurs tin komo meta pa tuma mas tantu informashon posibel den preparashon pa nan próksimo fakansi i 63% ta kurioso pa deskubrí un destinashon nobo. Esaki ta ofresé un oportunidat úniko pa presentá Kòrsou komo e destinashon number unu den Karibe. Tur aña di nobo CTB ta organisá un aktividat spesialmente pa atraé mas bishitante na e stènt di Kòrsou. E aña aki esnan ku a bishitá e feria por a saka un pòtrèt na e stènt di CTB. Bishitantenan por a skohe un background ku ta forma parti di e kampaña nobo di promoshon di Kòrsou esta ‘Feel it For Yourself’. Por a saka un potrèt bailando den un grupo di karnaval, pará riba brùg Emma, na un di Kòrsou su playanan òf bou di awa. Unabes ku nan a registrá ku nan e-mail adrès nan tabata risibí e potrèt mesora pa bai kas kuné. E aktividat di saka potrèt a resultá masha popular i a atraé aproksimadamente 800 persona adishonal na e stènt di Kòrsou. Ademas di esaki, CTB a organisá un evento kombiná ku kòktel spesialmente pa su partnernan pa huntu selebrá e komienso di un aña nobo. E evento aki a tuma lugá riba e promé dia di e feria.
CTB ta gradisí partnernan di sektor privá ku a forma parti di e tim di Kòrsou; Papagayo Curaçao, Livingstone Jan Thiel Resort, Acoya Curaçao Resorts Villas & Spa, Kontiki Beach Resort Curaçao, Oasis Coral Estate Beach Dive & Wellness Resort, Dolphin Suites, Scuba Lodge & Ocean Suites, Dolphin Academy Curaçao, Hilton Curaçao, BlueFinn Charters Curaçao, Curaçao Activities i Pietermaai Boutique Hotel.


text:
For di yanüari 2015 tin algun kambio den e pakete básiko di seguro di kuido na Boneiru.
Kiko Ofisina di Seguro di Kuido ta paga?
Pago fisioterapia pa hóben te 18 aña.
Pa hóbennan te 18 aña ta paga e promé 9 tratamentunan pa fisioterapia. Si e tratamentunan akí no tin e resultado deseá, e ora ei e asegurado di kuido ta paga eventualmente mas tratamentu (maksimal 9).
Hóbennnan ku afekshon króniko ta haña tur tratamentu pa fisioterapia pagá. E afekshon mester ta riba e lista di afekshon.
Pago fisioterapia 18 aña i mas.
Den kaso di un afekshon for di e lista króniko, ta paga fisioterapia for di e di 21 tratamentu. E kliente mes ta paga pa e promé 20 tratamentunan. E 20 tratamentunan akí ta konta pa afekshon i no pa aña kalendario.
Pago pa revalidashon
Ta paga pa tratamentunan durante di hospitalisashon na Boneiru riba petishon di bo spesialista médiko.
Ta paga tambe pa tratamentunan despues di hospitalisashon, atmishon den instituto di kuido o instituto di revalidashon ora bo spesialista médiko pidi esaki.


text:
Minister Xiomara Maduro a reuni cu tres hoben talentoso Mario Gonsalves, Valentino Angela y Aldair Pieters di e pelicula ‘Patroon’. E hobennan aki a bini Aruba riba invitacion di Ministerio di Cultura, Ministerio di Turismo y ATA pa bin presenta e ‘short film’ ‘Patroon’ na Aruba.
Durante di e encuentro e hobennan a conta tocante di e pelicula ‘Patroon’ y tambe e tema di e pelicula. E hoben director di pelicula Mario a splica cu e ta traha cine basa riba temanan cultural social. E ‘short film’ ‘Patroon’ a wordo traha como un ‘afstudeeropdracht’ di Mario durante cual ela acerca Valentino pa ta e director asistente y Aldair como e actor principal. E proyecto aki a wordo financia door di ATA y cu crowdfunding/donacion di varios ciudadano di Aruba. Esaki ta algo bunita ya cu nos hendenan mes a yuda e hoben studiante aki haci su proyecto bira realidad. ‘Patroon’ tambe a gana e premio di ‘Beste afstudeer Project’ di Gemeente Utrecht den e categoria ‘Artistieke Presentatie’.
Diahuebs e hobennan a tene un presentacion na Cas di Cultura durante ‘Art Talk.’ Diabierna lo tin un presentacion di ‘Patroon’ na Crystal Theater na Renaissance Hotel pa tur esnan cu a registra online.
E mandatario subraya cu e ta contento di mira e hobennan creativo cu ta desplega nan talento den e mundo cinematografico internacionalmente. Pesey Ministerio di Cultura hunto cu Ministerio di Turismo y ATA hunto a aporta pa e hobennan aki por bini Aruba pa asina por mustra nan bunita obra na nan Pais Aruba. E dignatario a enfatisa cu e hobennan dinamico aki ta un inspiracion y motivacion pa nos hobennan local. Alabes nan ta un bon ehempel pa ‘Creative Industry’ cu ta un di e seis sectornan prometedor pa diversificacion di Aruba su economia.
Pa Minister Maduro e tabata un placer di a reuni cu e hobennan dinamico aki y scucha nan conta di nan experiencia y nan plannan pa futuro, y ta desea nan hopi exito cu e presentacion di e pelicula na Aruba.


text:
Paris2024
The 2024 Summer Olympics, officially known as the Games of the XXXIII Olympiad, and commonly known as Paris 2024, is a forthcoming international multi-sport event that is scheduled to take place from 26 July to 11 August 2024 in Paris, France.
-
Mikel kier logra Paris2024
“Mi tin un plan cumi lo kier logra na e Weganan Olimpico Paris 2024 cu ta drenta den e top…Read More »
-
Shete atleta local a ricibi nan Beca Olimpico
Diaranson mainta den e sala di SSA na Dakota, Comite Olimpico Arubano, seis atleta local a firma e Beca Olimpico…Read More »
-
Atletanan ta ricibi na Beca Olimpico
Atleta nan cu a ricibi nan Beca Olimpico di COA ta amplia riba loke esaki ta nifica pa nan. #TeamAruba…Read More »
-
Ta reconoce tur persona contribuyendo pa Deporte
Bunita iniciativa pa reconoce tur e personanan cu a y ainda ta contribui cu e deporte di landamento. “Mirando e…Read More »
-
Ekipo di Sailing a jega Aruba
Ekipo di World Sailing IQ Foil a yega Aruba. Team Aruba den e deporte di sailing ta cla pa cuminsa…Read More »


text:
Joel ta jega Aruba
Famia y amigonan a bin pa saludo Joel
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra. Monique Van Embden.
Nos a combersa cu Joel riba su experiencia den e Weganan Odesur, su logro y mas cu claro di su ruman Omar, awe den felis memoria cu sin duda tabata hunto cu Joel den e conkista historico aki. Tambe nos a combersa cu Sra. Monique van Embden riba e logro di Joel y e temporada dificil cu Joel a pasa aden despues di e perdida repentino di su ruman homber.
Scucha e entrevista hopi emocional di un hoben cu tabata determina pa logra lo maximo den su deporte apesar di a pasa den e obstaculo mas grandi den su bida.


text:
ORANJESTAD- Mike Eman, lider di partido AVP, acompaña pa Richard Arenda y Ichelle Simon, a tene un conferencia di prensa unda ta splica di e cumbre cu ta tuma lugar otro siman, dia 2 di september den Renainssance Convention Center. Despues di eleccion di aña pasa, unda partido AVP a resulta e partido mas grandi, AVP y su dirigentenan den su totalidad a haci un compromiso cu pueblo. Eman: “E compromiso aki tabata pa traha riba e retonan nobo cu a bin hunto cu e posicion nobo cu AVP a haya desde 22 di september 2017.”
Eman a splica cu pa AVP semper ta importante, sea cu e ta den gobierno of den oposicion pa haci e tarea cu e tin cu un dedicacion completo y cu e devocion pa sirbi comunidad lo miho posibel. “Ta den e cuadra ey tambe historia di partido a demostra cu ora nos ta den oposicion, nos a carga esaki cu dos meta importante. Nan ta cumpli cu e tarea den Parlamento, loke ta tumando lugar awor aki tambe debidamente. Nos Parlamentarionan ta percura pa bos di pueblo resona y e mandato cu AVP a haya resona den Parlamento. Tambe pa controla gobierno y na mes momento prepara nos mes pa un miho gobernacion. Partido ta cumpliendo cu esaki tambe.” Eman a sigui splica cu partido a reflexiona riba resultado di eleccion y e mandato cu partido a haya di comunidad. Algo cu partido ta cumpli cu ne cu un serenidad grandi y cu masha hopi humildad. Pasobra ora pueblo papia mester scucha cu atencion. ‘Scucha, pensa y trece cambio’ semper ta parti di pensamento di partido y ta e forma con partido ta aserca e bos di pueblo. Eman a bisa cu esey ta loke AVP a bin ta haciendo durante e ultimo lunanan desde eleccion. “Nos a enfoca riba e organisacion interno di partido y con ta prepara miho pa un siguiente eleccion y un siguiente gobernacion y pa ta prepara pa e rol cu nos tin na e momentonan aki.” Lider di partido a haci un yamada na henter comunidad pa atende Cumbre ’18 ya cu esaki ta un momento culminante di e prome fase di reflexion, preparacion, fortificacion y modernisacion di partido. Henter Conseho di Partido AVP, henter fraccion, directiva di partido, instituto y fundacionnan ta participa na e cumbre aki.
Richard Arends, miembro di Parlamento pa partido AVP, a splica mas riba contenido di Cumbre’18. “Manera Miek Eman a bisa caba, preparacion ta esencial pa partido AVP, e ta e clave di nos maneho, e clave di mehoracion y ta e clave pa hiba Aruba dilanti pa trece prosperidad. E ta e liña cora di maneho di Gabinetenan Mike Eman I y II. Awor aki nos ta preparando nos mes pa un siguiente gobernacion, pa por asumi e responsabilidad ora nos haya e tarea aki un bes mas.”Arends a enfoca riba Cumbre’18 splicando cu esaki ta bay tin e mes un formato cu 1000Voz cu tabata un evento participativo unda a fiha e programa di partido. Mil persona por a contribui cu nan idea, pensamento y consehonan cu despues a wordo tuma como guia den e programa di partido. “Esaki ta algo esencial na momento cu nos ta fiha nos maneho y nos plannan cu participacion di e cuidadano pa wak unda e kier mira Aruba den futuro y con AVP por contribui na esaki.”
Ichelle Simon, miembro di Fundacion Digna Lacle-Herrera, a bisa cu partido ta cla pa Cumbre’18. “Partido AVP semper a duna muestra di su vision y su mision. Esaki a keda demostra durante e ultimo ocho añanan di gobernacion. Awor den oposicion partido ta sigui traha den e miho forma posibel pa cumpli cu su tarea. Na e Cumbre’18 comunidad di Aruba ta invita pa bin hunto pa tende kico ta e vision y mision di partido AVP pa e añanan nos dilanti. ” Simon a splica cu Cumbre’18 ta un oportunidad grandi cu ta wordo brinda na tur hende pa bin reflexiona hunto cu partido, dialoga y participa pa asina mira kico ta e plannan cu partido AVP tin pa futuro. Lider di AVP Mike Eman, Richard Arends y Ichelle Simon a haci un yamada fuerte pa tur hende bin participa na Cumbre ’18 pa asina ta al tanto di loke partido tin riba agenda.


text:
Bon Bini na e pagina na unda bo ta registra como miembro di nos distinguido sindicato. E informacion cu nos ta pidi bo yena akibou lo keda solamente pa e administracion di SIMAR y bou ningun circustancia esaki lo wordo comparti cu otro entidad.
Despues di caba di yena e formulario bo ta primi e boton “submit” y e lo pidi bo warda, riba aprobacion di nos banda. Nos ta compromete nos mes cu dentro di 24 ora lo bo haya un reacion di nos.
Danki pa e confiansa.
Bira miembro
Bon Bini na e pagina na unda bo ta registra como miembro di nos distinguido sindicato. E informacion cu nos ta pidi bo yena akibou lo keda solamente pa e administracion di SIMAR y bou ningun circustancia esaki lo wordo comparti cu otro entidad.


text:
E ingrediente prinsipal den kòfi Abuelita Lita ta nada mas i nada ménos ku Amor. Esaki ta realisá e proseso for di e kosecha te na e produkto final. Abuelita Lita ta yena e atmósfera ku su holó úniko i den kada kòpi lo bo disfrutá e sabor úniko di e mihó kòfi.
Ku Abueita Lita, nos a logra reuní e miho produkshon den kòfi Kolombiano, selekshonando e mihó grano nan di kòfi i tambe nos a konsegi e manera ideal pa tota i mula e bonchi nan di kòfi. E resultado final komo tal, ta pone ku kòfi Abuelita Lita por wordu konsumí na kualke momento di dia, pa abo por disfrutá di e sabor úniko i yena ku amor.
Abuelita Lita ta e resultado di un kòfi 100% Kolombiano. E ta famoso pa su intensidat, riku na sabor i tambe su aroma úniko.


text:
CUERPO POLICIAL ARUBA TA INFORMA:
Awe madruga Atracoteam tawatin un entrada hudicial na un cas na Sero Blanco. A detene e homber J.C.V.V. di 28 aña y di nacionalidad Venezolano sospecha di tawatin di haber cu atraconan. Na e cas a confisca entre otro celularnan y otro articulonan cu probablemente a wordo usa durante e atraconan na Scopapelstraat dia 10 juni 2020 y un atraco na e snacktruck “Sabor Tropical” dia 3 juni 2020 den De La Sallestraat.
durante e accion a detene e dama aki kende ta illegal na Aruba


text:
LIGA MCB TERSER DIVISHON TA KONTINUÁ DJADUMINGU 11 DI ÒKTOBER NA TERENO DI FFK!
LIGA MCB TERSER DIVISHON TA KONTINUÁ DJADUMINGU
11 DI ÒKTOBER NA TERENO DI FFK!
Liga MCB Terser Divishon su buèlta di 8 ta kla pa kuminsá despues ku e buèlta preliminar a terminá djaluna 28 di sèptèmber último. Den e reunion general ku ta tin a akordá e sistema di wega aki, kaminda ku lo hunga un buèlta di 8, un buèlta di 4 i e final pa por kaba e kampionato mirando ku Covid-19 a pone ku e kampionato lo kaba mas lat di loke nos a plania. Pues a parti e 8 ekiponan den 2 pul ku lo hunga un buèlta kontra otro pa saka e promé 2 nan di kada pul ku ta klasifiká pa e buèlta di 4. Despues nan lo hunga e sistema krusá i e 2 ganadónan ta pasa pa e final di Liga MCB Terser Divishon.
E pulnan ta konsistí di e siguiente timnan:
Pul A: Pul B:
- Atletico Salinja
- Caribbean University
- De Koning
- Astros de Colombia
- Wishi Marchena
- C-Stars United
- Buena Vista
- Haitian union Klup
Tabla di posishon Liga MCB Terser Divishon:
Skema Liga MCB Terser Divishon buèlta di 8:
Djadumingu aki Liga MCB Terser ta kontinuá pa tiki tiki pero sigur nos yega na e gran final di e kampionato aki. Tur partido lo tuma lugá riba djadumingu ku djaluna riba tereno di FFK òf den Stadion Dr. Antoine Maduro.


text:
Lady Gaga ke lansa su propio marka di biña.
Lady Gaga ta planeá pa lansa su propio marka di biña. Segun TMZ e biña di Lady Gaga lo yama Grigio Girls. E nòmber dje kompania di biña ta paresé komo e piesa bónus riba e álbum mas resien di Gaga titulá Joanne. Grigio Girls ta un piesa ku Gaga a skibi pa su amiga Sonja ku ta sufri di kanser. E ta trata di e anochinan ku e kantante a pasa ku su amiganan kaminda nan a habri un bòter di biña i a yora huntu pa motibu di enfermedat di Sonja. Aparentemente e kantante no ke solamente lansa un marka di biña, pero tambe un kuler pa biña, kòktel i pùnchnan traha di biña. No ta konosí ainda pa ki temporada Grigio Girls lo ta riba merkado.


text:
Actualmente tin 112 pais na mundo cu a wordo afecta cu Coronavirus. Aruba tin dos luna y mey ta bai sin Coronavirus cual nos ta gradici Dios pa esaki.
Asina minister Dangui Oduber a informa nos. E mandatario encarga cu Salubridad y Turismo a splica cu ta tumando tur e medidanan necesario pa percura pa e keda asina. Mester tene cuenta si cu Coronavirus por yega Aruba tambe y ta pesey tin tur preparacionan pa deal cune si e presenta.
Tur dia tin testnan ta wordo haci y te na e momentonan aki tur test ta negativo.
Ora un persona haci un test esey NO kiermen e tin e coronavirus pesey nos ta lamenta cu hendenan cada rato ta sali anuncia cu e virus a yega. Ban keda positivo y ban keda focus riba prevencion, laba bo man continuamente, evita di bai den gruponan grandi di hende, si bo ta malo evita di bai traha, niester of tosa den bo ellenoog.
Ban keda concientisa tur hende di e importancia pa cu esaki.
Hunto nos lo logra segun Minister Dangui Oduber.


text:
Princess Cruises, cu ta un partner di Aruba tambe, a anuncia internacionalmente cu nan ta cancela tur nan biahenan pa e proximo dos lunanan, y lo corta algun di nan biahenan aworaki.
E decision aki ta bini despues cu dos di su barconan a confronta cu casonan di coronavirus. Esaki ta prome compania crucero pa para nan biahenan como resultado di coronavirus. E suspension ta referi na biahenan cuminsando 12 di maart te cu 10 di mei.
Princess Cruises ta di e compania Carnival Corp. E biahenan cu tin andando, faltando cinco dia so pa yega, lo continua. Pero esnan cu ta pasa e fecha di 17 di maart, ta wordo para.
Segun e schedule temporal, Aruba den e dos lunanan aki mester haya tres barco di Princess Cruises cualnan ta Crown Princess (e luna aki) y dos den luna di april cualnan ta Caribbean Princess y Pacific Princess.
Datonan di internet ta mustra cu e barconan tin respectivamente 3080, 3600 y 1500 pasahero respectivamente y acerca mester conta e casi 2 mil tripulantenan. Pues un total di casi 10 mil persona cu lo no yega Aruba como medida di precaucion.
E barconan crucero cu yega Aruba mester tin un certificado di salud di tur su pasaheronan. Esaki ta un exigencia cu Aruba a pone. Pues e isla a tuma medida di precaucion pisa pa evita entrada di Covid-19. Si despues resulta cu e certificado di salud no a cuadra, Aruba por haci demanda grandi.
Pa e momento aki no tin ningun barco cu a yega Aruba cu pashentnan sospechoso. Cada caso ta wordo analisa riba nan mes.
Otro paisnan
Ya caba otro paisnan, no compania crucero, a tuma medidanan similar. Ta papia aki specificamente di Cartagena, cual ciudad a dicidi pa cancela temporalmente yegada di cruceronan na e ciudad, memey di e accionnan pa trata di evita cu Covid-19 ta plama.
Despues cu diaranson a confirma e prome caso na Cartagena, Alcaldia a tene diferente reunion, special cu autoridadnan di salud y di waf, cu e meta di analisa y evalua e riesgo di plamamento di coronavirus.
“Debi cu cu Cartagena ta un ciudad cu vocacion portuario y turistico unda cu diariamente ta yega mas di 15.000 turista, e Gobierno den consulta cu alcalde y tur autoridadnan encarga, a tuma e decision di para entrada di e cruceronan na e ciudad temporalmente,” e alcalde a informa.
E instruccion cu a haya ta cu mientras cu no tin siguransa cu a wanta e malesa, ningun crucero lo drenta na Cartagena.
E medida ta drenta na vigor desde 12 di maart, ora cu tres crucero mester a mara den e waf. Ta trata di e cruceronan Emerald Prince, Aida Luna y Queen Victoria, cu 6.793 pasahero y 2.759 tripulante. E tres cruceronan aki mester a bini di Panama, un cu turistanan Ingles y otronan di Alemania. E di tres crucero tin pasaheronan di diferente nacionalidad.
Riba e tres barconan aki ta biaha pashentnan cu aunke no a keda confirma si nan tin of no e coronavirus, tin varios cu sintomanan respiratorio.
Segun informa di waf di Cartagena, tabatin programa yegada di 45 crucero te cu 30 di juni, 2020; di acuerdo cu e proyeccion y ta papiando aki di 150.000 pasahero.


text:
KRALENDIJK – Elvis Soleana a konta na Radio Live 99.9 FM, loke a sosodé ku su tata. “Un remedi teribel a daña i kambia bida di mi tata. Mi tata tabatin e problema di ‘hernia’. El a bai Aruba i tabata risibí tratamentu. Despues nan a kambia di dòkter na Aruba, esta un otro dòkter a kuminsá atendé ku mi tata pa su malesa di ‘hernia’. Aki tur kos a kambia i nan a bisa ku mi tata tin ‘parkenson’. Nan a dun’é ‘Clozapine SDZ’ di 25 miligram. Ta trata di un remedi ku no ta korekto i a afektá otro kos. ‘Clozapine’ ta un remedi ku no ta usa na Merka. Esaki debí ku e no ta bon. Solamente e parti di Europa ta aprob’é. Si tabata na Merka a sosodé loke a sosodé ku mi tata, lo por a demanda nan. Na Hulanda no ta hasi nada ku e kos aki. Nan ta na altura ku e ta un remedi inkorekto i ta sigui uz’é kousa daño na hende. Nan ta papia aktualmente ku mi tata tin parkenson, i su edat ta haltu loke ta hasi e situashon fastioso.
Mi a bai ofisina di keho sinembargo mi ta tuma nota ku no tin masha kos ta tuma lugá. E remedi ku nan a dun’é a daña hopi kos den su kurpa i dòkter ta bisa e mester tuma e remedi. Awor mi tata ta bai kas di kuido. Na Boneiru mester tin mas pasenshi pa loke ta trata hende di edat. Ta trata nan malu, pasobra nan ta di edat avansá. Ambulans a buska mi tata na kas i e tabata den hospital sin kome nada i bebe nada. Mi a yega Hospital i nan a bisa a chek tur kos i mi tata por bai kas. Kon ta posibel ku a bisa e por bai kas siendo e no ta kome i bebe pa e ta stabil,” Soleana a bisa tokante situashon di e tata kende ta hospitalisá.


text:
Gobierno a atende cu tur preocupacion dia 12 di september caba
Dialuna mainta a inicia den Parlamento di Aruba e tratamento di Presupuesto 2023. Na inicio di e reunion coalicion den oposicion a protesta cu no por trata Presupuesto 2023 pa motibo cu no tin conseho di Raad van Advies y di CAFT riba e cambio den Presupuesto di BTW pa BBO. E fraccionnan den oposicion no por a presenta un argumento valido pa para e reunion y pesey a dicidi di bandona sala. Minister di Finansa Maduro cu tabata den un conferencia di prensa un rato despues di e sucedido a reacciona y a trece dilanti cu e argumentonan cu oposicion ta trece dilanti no ta valido. Ta blo excusa nan ta busca pa no traha. Gobierno a atende cu tur preocupacion di oposicion den e carta di 12 di september 2022.
Oposicion a exigi pa ‘trek in’ Presupuesto 2023
E mandatario a splica cu oposicion di AVP, MAS y Accion 21 a manda un carta pa Gobierno dia 5 di september ultimo, den cual nan ta pidi pa ‘trek in’ Presupuesto 2023 pa motibo cu falta conseho di Raad van Advies y CAFT riba e cambio den Presupuesto 2023 di BTW pa BBO. Gobierno a contesta e carta aki dia 12 di september na unda a splica y trece aclaracion extenso riba cada punto cu oposicion a trece dilanti den nan carta.
Parlamento ta duna aprobacion pa gasto y no entrada
Minister di Finansa a splica cu oposicion falta di conocemento pa locual ta e Ley di Presupuesto di nos Pais. Segun nos Constitucion, den Ley di Presupuesto Parlamento ta duna apoderacion na Gobierno di Aruba pa locual ta gastonan cu Gobierno por haci. Pues Gobierno por gasta te locual cu Parlamento a duna aprobacion p’e. Riba e gastonan Raad van Advies mester duna su conseho. Esaki no ta conta pa entrada cu Gobierno ta pronostica. Con Gobierno ta realisa e suma presupuesta of si ta haya mas entrada cu calcula, no cay bou di e aprobacion di Parlamento. Cu a entrega un presupuesto cu entrada calcula di BTW of BBO no ta cambia e esencia di e aprobacion di Parlamento pa Gobierno haci e gastonan necesario.
Ora presupuesto ta cla CAFT mester duna conseho
Pa locual ta CAFT, aki un biaha mas oposicion ta demostra di no tin conocimento di e ley di supervision financiero. E ley ta prescirbi cu despues cu e Presupuesto wordo aproba pa Parlamento di Aruba, Gobierno tin cu manda esaki pa CAFT duna su conseho. No ta asina cu Gobierno ta obliga di manda e presupuesto pa CAFT prome cu mande Parlamento, e ta opcional y no obligatorio. Oposicion ta mustra cu nan no ta compronde ta con e ley di supervision financiero ta hinca den otro.
Oposicion ta haci spetakel y busca excusa pa no traha
Minister di Finansa a subraya cu for di dia 12 di september caba Gobierno a contesta oposicion riba tur nan preocupacion. Te cu awe Gobierno no a ricibi ningun reaccion y/o pregunta di oposicion riba e carta di Gobierno manda casi un luna pasa. Pesey no por tuma oposicion cu ta bandona Sala di Parlamento na serio . Mas bien por conclui cu oposicion ta haci spetakel pa bandona sala pa no asumi nan responsabilidad como miembro di Parlamento pa haci nan trabao y cumpli cu nan responsabilidad. Presupuesto ta e ley di mas importante di Pais Aruba y aki oposicion ta scoge pa no contribui. Oposicion un bes mas kier bruha tera y ta busca excusa pa no traha. Mester bisa cu ultimo añanan ta conoci cu e fraccion di AVP no ta gusta traha y no ta presenta na Parlamento durante debatenan publico. E lider di oposicion ta conoci pa su ausencia largo den Parlamento. Awo por tuma nota cu e mala maña aki a contamina demas fraccion den oposicion y por mira cu tanto MAS y ACCION 21 kier usa e pretexto aki pa no haci nan trabao como Parlamentario di Pais Aruba, pero si kier sigui cobra sin traha. Mescos cu gobernacion ta un responsabilidad serio, a yega tempo pa oposicion tambe asumi nan responsabilidad y duna un contribucion serio pa yuda nos Pueblo y Pais surpasa e diferente retonan nos dilanti.


text:
BONEIRU.
AKSIDENTE DI TRAFIKO KU HERIDO.
Awe pa mas o mènos 6or di atardi a yama polis pa duna asistensia relashoná ku un aksidente di tráfiko ku a tuma lugá riba e krusada di kaya kanari I kaya Mgr Niewindt. Dos outo di famia a dal del otro pa falta di dunamentu di preferensia. Ambulans tambe a presentá na e sitio di aksidente. Tres persona di kua un beibi a keda transportá pa hospital pa kontrol i observashon. E daño material ta substansial.
FUENTE: POLIS.
NOTISIA LIVE FM.
NOTISIA KU BO POR KONFIA.


text:
Willemstad, Korsou:
Polis ta pidi búskeda di e hòmber sospechoso Benjamin Jeanior Isacar Walker, di 23 aña di edat nase na Kòrsou.
Benjamin ta enbolbí den un kaso kaminda dia 4 yanüari 2022 ela tira atrako ku arma di kandela den Kaya Lamper.
Petishon di reshèrshi ku ta enkargá ku e investigashon aki ta, pa Benjamin Walker mèldu na Warda di Reshèrshi.
Tambe polis ta supliká kualke persona ku por duna informashon di paradero di e sospechoso Walker, pa tuma kontakto ku polis na number di telefòn 917, e number anónimo 108 òf e tim enkargá ku e investigashon na number 724-6218 / 724-6227.


text:
ORANJESTAD,Aruba
Fort zoutman a haya bishita di sorpresa awe mainta. E persona cu ta haci control na Fort Zoutman tur dia parti mainta y anochi a bin haya un situacion desagradabel awe mainta 3di April. No ta prome biaha nan ta kibra den fort zoutman , pero varios biaha caba. Esaki ta un situacion di lamenta, por a tuma nota con nan a trata di drenta e museo y kibra cosnan cu tin hopi balor pa nos historia aki na Aruba. Sinembargo no ta esaki so, tambe nan a kibra e porta parti di pafo unda cu ta warda e articulonan na momento cu tin festival pa e turistanan y nan a bay cu boter di binja y refresco. Por mira claramente cu via di e cura nan ta bula y asina pasa e kahanan over di e muraya pa nan horta.


text:
Kontakto
CURA DOET ta un inisiativa di Curaçao Cares i Het Oranje Fonds.
Curaçao Cares ta un plataforma pa boluntario ku ta forma un brùg entre boluntario, kompania i organisashon sosial i ku tin komo meta stimulá embolbimentu sosial i aserkamentu entre suidadanonan. Curaçao Cares ta dediká na yuda amplia, reforsá i promové trabou boluntario na Kòrsou.
Oranje Fonds ta sostené inisiativanan sosial den Reino ku fondo, konosementu i kontakto. Hulanda ya tin hopi aña ta organisá NLdoet, kual ta e inspirashon pa akshonan riba e diferente islanan.
Bo kier sa mas di CURA DOET?
Drenta den kontakto ku:
Curaçao Cares
Bitterstraat 17, Skarlo
Tel: +5999 788 1951/ +5999 788 1952
Email: curadoet@curacaocares.org
IMPORTANTE: Pa yama haña informashon por hasi yamada di djaluna pa djaweps entre 9:00 - 13:00.


text:
Jumana Meubels tin su campaña di fin di aña cumpra awo y cuminsa paga na februari 2023. Esey ta e oferta cu Jumana Meubels tin. E cliente ta yega cerca nan sin cartera, sin placa y bay cu e mueblenan, unda por cuminsa paga na februari. Nan ta duna espacio n’e cliente pa paga.
Den e showroom di Jumana Meubels bo por mira parti di mueble cu nan tin, pero tambe e oferta cu nan tin pa comunidad cu kier tin su mueblenan nobo pa fin di aña of si falta algo na cas. Yega na Jumana Meubels p’asina cumpra loke bo mester, busca loke mester y naturalmente habri un aña trankil cu e mueblenan cu abo kier pone den bo hogar.
Ta haya diferente mueble entre otro sofa, recliner, mesa, stoel y hopi mas. Incluso ta haya cashi pa pone television of flatscreen riba dje. Momento di yega Jumana Meubels, bo por haci esey sin cartera. Ta temporada pa yega hende y Jumana Meubels ta mas cu dispuesto pa yuda comunidad di Aruba den un temporada di fin di aña y cuminsa paga te na februari. Tambe nan ta duna espacio pa paga cu ta den seis luna, diesdos luna. Incluso por paga den diesseis of 24 luna. Nan ta duna bo un lapso p’e no afecta bo cartera, pa bo paga pocopoco y finalmente pa keda cla cu e financia haci na Jumana Meubels. Esaki ta e chensnan cu bo ta haya pa prepara bo hogar pa fin di aña.
Si bo ta desea di fura corchon, sofa, Jumana Meubels ta haci esey tambe. Tin tela di diferente color y tur esey ta parti di servicio cu nan ta brinda comunidad di Aruba. Esunnan cu tin yiu chikito of cama pa baby, Jumana Meubels tin esaki tambe. Tambe tin cashi pa mucha y ta pas cu e cama. Tur esaki bo ta haya na Jumana Meubles y sin cartera. Ta bay cu e mueble y tin un lapso di seis diesdos, diesseis of 24 luna pa paga loke a tuma na Jumana Meubles. Ta paga pocopoco y ta depende kico bo a scoge, pero bo tin mueble duradero.
Jumana Meubels ta duna bo awo e chens, specialmente cu ta temporada di fin di aña. Nan ta duna bo e espacio. Pasa na Jumana Meubels y forma parti n’e campaña, y cuminsa paga na februari. Na Jumana Meubels bo no mester yega cu placa den saco, pasobra nan t’ey pa yuda comunidad, ya pa hopi aña. Semper fin di aña Jumana Meubels ta bin c’un campaña, p’asina bo por cera bo aña contento. Y asina habri aña 2023 contento y cu no ta afecta bo cartera.
Jumana Meubels ta keda den Caya Betico Croes, net poco pabou di ex-Codemsa y otro banda di caminda. E ta keda prome cu e rotonde di Cumana pa bay direccion Santa Cruz. Juamana Meubels ta invita bo yega cerca nan, shop cerca nan y cuminsa paga na februari 2023


text:
Departamento di Aduana Aruba ta anuncia lo siguente pa cu orario di oficina durante dianan di fiesta:
- Diahuebs dia 24 y diabierna dia 25 di december e oficinanan di Douane lo ta cera en conexion cu ATV dag obligatorio y Pasco.Tur servicio pa clientenan y publico en general lo continua riba dia 28, 29, y 30 di december 2020
- Diahuebs dia 31 di december y diabierna 1 di januari oficinanan di Douane lo ta cera en conexion cu ATV dag obligatorio y aña nobo. Tur servicio pa clientenan y publico en general lo continua riba dia 4 di januari 2021.
Departamento di Aduana ta haci un suplica na tur su clientenan pa tene cuenta cu e anuncio aki y haci bo peticion pa servicio di Douane na tempo pa asina evita cualkier inconvenencia.
Departamento di Aduana ta pidi comprension y cooperacion di su clientenan y alabes ta desea pueblo di Aruba henter feliz dianan di fiesta y un prospero aña 2021 yena cu bendicion.


text:
Nos tey pa yuda desde e prome momento cu un famia of persona ta sospecha cu por trata di un demencia. Nos ta sigui brinda guia, sosten y of pasadia durante henter e proceso. Tambe nos ta ofrece na tur interesado informacion tocante sindroma di demencia. Ki ora ta papia di un demencia, kico e symptomanan ta, kico mester haci of unda por acudi aki na Aruba pa ricibi ayudo ta algun ehempel di pregunta cu nos ta ricibi.
E meta di CasMarie ta pa aporta na un manera positivo y profesional na e calidad di bida di e persona cu demencia y nan famia. Pa logra nos meta nos ta brinda diferente servicio. Si ta desea por download nos folder pa mas informacion.
Nos centro di encuentro y informacion ta situa na Savaneta 532-A y ta e lugar caminda e servicionan di pasadia ta wordo brinda. Nos tin 2 grupo di pasadia; Memory Group pa esnan cu dificultadnan mas leve y pasadia CasMarie pa persona cu demencia caminda e dificultadnan ta mas avansa y ta depende di ayudo durante dia. Ambos grupo ta wordo (re)activa y stimula pa asina mantene e abilidadnan lo mas largo posibel. Nos ta brinda na ambos grupo un terapia psycho-social cu ta consisti di un combinacion di diferente actividad. Nos ta brinda entre otro actividad fisico, actividad social-emocional, actividad cognitivo, tambe tin actividadnan di obra di man, y oportunidad pa haci diferente wega hunto. Dianan di fiesta nos ta celebra hunto tambe nos ta ricibi varios biaha bishita di Clown Doctors, di Biblioteca Nacional y di Nelson Sprok cu su caha di orgel.
Tambe nos tin diferente servicio pa famia, entre otro nos ta organisa anochi di informacion na Dementie Café CasMarie. Esaki ta wordo organisa 4 biaha pa anja. Pa haya un bista di e programa por fabor click riba e link di esaki. Tambe nos ta brinda sosten y guia na famia. Esaki por den seno familiar of individual. Pa famia cu ta desea di participa den un grupo di contacto pa famia / support group esaki tambe ta posibel. Nos tin 2 grupo; uno den dia y uno anochi. Riba nos website bou di e link Servicionan di CasMarie por haya un bista di tur locual nos ta brinda na pueblo di Aruba.
CasMarie tambe tin un Facebook pagina, like e pagina pa asina por keda tambe up 2 date cu informacion for di CasMarie via Facebook.
E team di CasMarie ta chikito y multi-disciplinario. Nos ta profesional y dynamico. E base cu ta uni nos tur ta e amor pa nos trabou. Nos team ta consisti di un enfermera, dos guia di grupo, un terapista di actividad y un psychologo. Un di e guia di grupo parti mainta ta cushina un lunch delicioso pa tur nos clientenan. Tambe nos tin part-time un personal di housekeeping cu ta yuda nos mantene e lugar. Nos tin actualmente 2 boluntario cu ta yuda nos pa asina nos tur hunto por contribui na un optimal calidad di servicio pa nos cliente y nan famia.
Fundashon ta miembro di e plataforma Dementie Aruba, caminda hunto cu e otro partners den cuido nos ta trata di innova y mehora e cuida caminda cu por. E otro miembronan ta WGK, SABA, HAVA, DsZ.
Cu fundashon SABA nos tin un samenwerkingsovereenkomst caminda tin stipula cu nos ta traha hunto caminda tin e necesidad.


text:
ORANJESTAD, Aruba: Minister di Salud Publico, Cuido di Nos Grandinan y Deporte, Dr. Carlos “Alex” Schwengle a topa diabierna anochi cu e team campeon di Division Honor, esta Deportivo Nacional, na Marina Pirata Restaurant. Durante e anochi hungadonan, dirigente, representantenan di Directivanan di Lotto pa Deporte, ASU, COA, FFD y AVB a pasa un anochi ameno.
Mr. Di-Stefano Wernet di Fundacion Lotto pa Deporte a habri e anochi gradiciendo tur presente y a felicita e team pa nan logro despues di 10 aña, pa bay cas cu e titulo maximo den futbol. Minister Schwengle tabata contento y orguyoso di a mira con leu e team a yega.
President di AVB, Ing. Richard Dijkhoff a yama pabien na Deportivo Nacional y tabata contento di por a pasa un rato cu nan. President di Deportivo Nacional Silo Brete a ricibi for di Minister Schwengle un T-shirt cu informacion di ta e team ganado di e aña aki, tambe a entreg’e un cuadra di recuerdo. Richard Dijkhoff a entrega na Gerardo de Veer un cuadra di recuerdo unda el a saca potret cu Presidente di FIFA y Presidente di CONCACAF, durante nan ultimo bishita historico na Aruba. Gerardo de Veer ta un sostene fiel di Deportivo Nacional pero den su rol tambe na MetaCorp a patrocina hopi otro ekipo di futbol riba nos isla.
Minister Dr. Alex Schwengle a saca potret cu e team y tabata contento di e oportunidad di a sinta cu e team y celebra hunto cu nan e victoria den liga di division di honor.


text:
Si tene un seshon durante un proseso, hürdó i doño di kas tur dos ta risibí un invitashon. Kon presis un seshon ta tuma lugá, bo por lesa aki bou.
Promé ku e seshon
Bo a risibí un invitashon pa un seshon di e Komishon di hür. Huntu ku esei bo a risibí e rapòrt di investigashon tokante bo kaso. Bo tin komentario riba e rapòrt aki òf bo tin informashon ainda di kua bo ta pensa ku esaki ta importante pa e tratamentu di bo kaso? Manda e dokumentonan aki pa e Komishon di hür pa mas tardá te ku un siman promé ku e seshon. Esaki por entregá via karta òf en persona. Semper indiká e number di kaso riba tur dokumento.
Paga tinu: Bo mes mester sòru ku e otro partido ta kompletamente informá.
Bo no ta obligá pa bini na e seshon. E Komishon di hür ta rekomendá esaki sí, pasobra bo mes por aklará bo kaso e ora ei. Si bo no por bini bo mes, bo por apoderá un hende e ora ei. Kon bo ta hasi esaki ta pará den e karta di invitashon. E persona ei mester tin un poder por eskrito firmá dor di bo serka dje e ora ei sí.
Pa e seshon por tin un bon marcha ta importante ku bo mèldu bo mes na tempu serka e resepshon. Semper bini ku un prueba di identifikashon bálido. Bo ta apoderado, mèldu pa ken bo ta bini.
Durante e seshon
Durante e seshon e Komishon di hür ta diskutí e petishon i e rapòrt di investigashon preparatorio. E Komishon di hür a lesa tur dokumento di antemano. Durante e seshon bo por reakshoná riba e rapòrt i riba loke e otro partido ta bisa. E sekretario ta traha un rapòrt (prosèsverbal) di loke ta bisa durante e seshon. E presidente tin mando durante e seshon i e komishon por hasi pregunta tokante e kaso. Por ehèmpel si bo ta di akuerdo ku e rapòrt di investigashon, òf ki ora a drecha un fayo di mantenshon.
Despues di e seshon
Despues di e seshon e Komishon di hür ta tuma un desishon riba e kaso. Esaki ta sosodé sin doño di kas i hürdó. Bo ta risibí e veredikto mandá na kas via pòst. E veredikto di e Komishon di hür ta obligatorio. Esei ke mèn ku ámbos partido mester tene nan mes na esaki.


text:
Oranjestad, St. Eustatius – Durante di kòntròl rutinario di pasahero di un buelo di Winair prosdente di Sint Maarten ku destinashon Saba/Sint Eustatius riba djaluna 31 di mei, Duana a topa ku 530 gram di mariwana serka un pasahero maskulino.
Ora a kontrolá e ekipahe di man a topa ku un pakete paketá di manera vaküm.
Durante kòntròl mas aleu di e pakete a resultá di ta trata di mariwana. A konfiská e mariwana i a detené e sospechoso di inisial C.C.H. di 51 aña.
Despues di su detenshon a trasladá e sospechoso huntu ku e mariwana pa KPCN pa mas investigashon.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
Andres Hernandez di San Nicolas Business Association ta splica di e gran projecto pa Seroe Colorado, e ta bisa cu idea prome no tabata pa tin un hotel grandi, pero awo cu esaki, lo bin mas Boutique Hotels environnement friendly.
E ta bisa cu pa San Nicolas ta nifica algo positvo pa hende cu ta biba pariba di brug y cu oportunidad pa trabou. Cu esaki tambe por tin otro actividad den area di san Nicolas cu lo ta bon pa bin cune.
Despues di varios aña, nan ta bisa cu ta wak ‘lus den tunnel’ pa motibo cu prome tabata kier a traha hotel pa motibo di refineria, ora a bin cu un hotel, e pandemia ta bin tambe, pero ora cu a tende cu e hotel a bisa cu nan lo bin cu refineria of sin ‘esey tabata e parti bunita’.
Pa nan e ta un logro cu por sigui lanta Aruba su economia y cu mas hende por bin San Nicolas pa asina mas idea y comerciante por sigui acerca pariba. “Nos ta papiando di e generacion milenial y esun despues cu ta interesa pa sigui inverti pa sigui desaroya na nan pais.”


text:
“Na paz lo mi bai drumi y sosega, pasobra ta Abo so, Oh Señor,
ta haci mi biba den seguridad”
(salmo 4:8)
Cu inmenso tristesa
nos ta participa cu a bai sosega inesperadamente :
Darrell Sabino Pop
*11-07-1968 – †27-03-2020
Na nomber di su
Mama: Carmen Jacobs-Pop
Padrasto : Bernadito Pop
Yiunan na Hulanda: Derek y Vivian Pop y nieta(o)nan.
Rumannan: Esperanza St.Jago y famia
†Vilma St.Jago y famia
Rupert Jacobs
Edison Jacobs y famia
Rendolph Jacobs y famia
Henry Jacobs y famia
†Hetty Jacobs y famia
Glenn Jacobs y famia
Ellen Jacobs-Pop y famia
Swa y Cuñanan, tanta y omonan, Subrino(a)nan, primo(a)nan.
Inloophuis di F.M.M.A. prome piso, FSMA Respaldo Fact Team.
Teniendo na cuenta e situashon cu nos ta aden nos kier anuncia cu cremashon lo tuma lugar diasabra 4 di April 2020 den seno familiar.
Nos ta pidi nos disculpa si den nos tristesa nos por a lubida un of otro miembro di famia.


text:
Diadomingo 8 di Maart 2020 Muchanan sabi ta organisando un festival di canto di mucha titula: “Festival Bos Escolar, Edicion Cultural”. E festival aki lo cuminsa 4or di atardi y lo tuma lugar den Club Caiquetio. Carchi ta obtenibel pa 10 florin serca cada participante y na porta.
Muchanan Sabi ta un grupo di mucha entre e edad di 3 aña pa 13 aña cu ta practica canto, baile y toca instrumento den nan tempo liber. E grupo di Muchanan Sabi a cuminsa na aña 1995 bou di direccion Sra. Edselyn Figaroa. E meta di grupo ta pa atraves di musica inspira nos mucha nan pa crece sigur di nan mes, cu respet, disiplina y amor pa arte. Atraves di musica nos ta inculca nos cultura di Aruba tambe for di un edad jong caba den nos muchanan.
E prome actividad cu e grupo di Muchanan Sabi lo organisa e aña aki ta un festival di canto escolar bou di scolnan primario. Nos tin 35 participante cu lo participa den e evento aki. E meta di e festival aki ta pa promove nos cultura di Aruba serca nos muchanan. Cada participante lo ta compitiendo representando nan scol den e festival. Nos kier a invita pueblo engeneral di Aruba pa bin apoya nos muchanan pa asina keda engrandese nos cultura.


text:
Djabièrnè awor Kòrsou tin un gobièrnu nobo.
Despues di su bishita na gobernador Lucille George-Wout, formadó Kenneth Gijsbertha a informá ku e ministernan nobo lo huramentá djabièrnè mainta 11or. Durante su bishita Gijsbertha a informá gobernador tokante akuerdo di gobernashon ku lidernan di partidonan MAN, PAR, PNP i PS a firma i e proseso di screening. Den e proseso aki institutonan manera Ministerio Públiko, Banko di Seguro Sosial, Inspektor di Impuesto, ‘Meldpunt Ongebruikelijke Transacties (MOT) tabata envolví. Awor ta falta algun aspekto atministrativo ku mester tuma lugá promé ku huramentá e gobièrnu nobo. E gobièrnu nobo lo ta formá pa : Hensley Koeiman komo Promé Minister i Minister di Asuntunan General. Kenneth Gijsbertha komo Minister di Finansas. Elsa Rozendal komo Minister di Enseñansa, Siensia, Kultura i Deporte. Zita Jesus-Leito komo Minister di Salubridat, Medio Ambiente i Naturalesa. Eugene Rhuggenaath komo Minister di Ekonomia. Susanne Camelia-Römer komo Minister di Tráfiko, Transporte i Planifikashon Urbano. Ornelio Martina komo Minister di Hustisia. Ruthmilda Larmonie-Cecilia komo Minister di Maneho, Planifikashon i Servisio. Jaime Cordoba komo Minister di Asuntunan Sosial, Trabou i Bienestar. Eunice Eisden komo Minister Plenipotensiario. Anthony Begina komo Minister Plenipotensiario Suplente.


text:
Lider di Demokrat ta entrega liderato bek.
Lider di partido Demokrat señora Geraldine Scherpboer-Parris a entrega liderato bèk na e partido. Scheperboer-Parris a bisa ku e la kumpli manera un lider mester a kumpli i a logra hopi. Despues di e proseso elektoral a hasi evaluashon i yega na konklushon pa entrega e puesto. E la indiká ku e kier lòs su mes for di e responsabilidatnan ku e la haña komo lider. Sinembargo e damanan ta keda aktivo. E la indiká di ta keda habrí pa duna konseho komo abogado i mantené un bista kritiko riba gobernashon.


text:
ORANJESTAD,Aruba
Aruba Hotel & Tourism Association (AHATA) hunto cu su miembro hotel Barceló Aruba a organisa pa di tres biaha un evento caritativo p’e muchanan di Casa Cuna y e biaha aki a invita e yiunan di huesped di e hotel pa forma parti di e evento aki.
Barceló Aruba ta organisa e actividadnan aki pa duna bek na comunidad y a scoge Casa Cuna. Un total di 14 mucha di Casa Cuna tabata presente y a pasa un atardi inolvidabel.
Pa e muchanan di Casa Cuna esaki tabata un momento yen di alegria, unda a come y hunga cu e empleadonan di hotel y muchanan kedando na hotel. AHATA a haci un donacion di regalonan pa e muchanan di Casa Cuna y Barceló Aruba a patrocina e snacks, show y decoracion.
AHATA ta gradici Barceló Aruba pa a habri nan porta pa haci e evento aki posibel. Gerencia di Barceló Aruba ta contento cu un biaha mas a colabora cu AHATA apoya un organsacion caritativo den comunidad.


text:
Den Haag – ‘Kosnan bon ta pasando na Boneiru.’ Esaki sekretario di estado di Asuntunan Interno i Relashonnan den Reino a enfatisá durante e debate den Tweede Kamer tokante e presupuestonan di Relashonnan den Reino i fondo di BES. Diputado Elvis Tjin Asjoe ku ta ku bishita di trabou na Hulanda Oropeo a asistí na e debate. E presidente di Tweede Kamer Khadija Arib a yam’é bonbiní.
Sekretario di estado Knops a konstatá ku despues di elekshon di mart último tin kestion di un movementu positivo na Boneiru. ‘Ta hopi bunita pa mira ku e diputado di Boneiru, señor Tjin Asjoe, ta presente. E ta pertenesé na e kategoria di gobernante ku kende por traha hopi bon huntu. Esei ta bon, pasobra mi a kaba di papia tokante forsanan kontrario ku tin. Esei ta algu hopi fèrfelu, sigur si bo ta para pa interes general, pero si bo tin e noshon ku boso tur dos ta para pa interes general, e ora ei ta hopi mas fásil pa logra nos metanan.’
E mandatario a deklará ku un aña pasá e tabata mas krítiko tokante e manera ku kosnan tabata bayendo na Boneiru. ‘E tempu ei nos tabata na víspera di e Akuerdo Intergubernamental. Ku sosten di un mayoria hopi grandi den Konseho Insular nos a logra e akuerdo ei. Awor aki ta trahando riba detayenan di e akuerdo ei. For di e lugá aki mi ke gradisí Kolegio Ehekutivo, pero tambe e mènedjer di programa i tur otro personanan enbolbí pa nan dedikashon. Di bèrdat mi ta haña ku tin kosnan bon ta pasando ayanan. Hopi biaha e resultadonan ta sali afó ku un tipo di retraso, pero sigur esei ta bai pasa; mi ta berdaderamente konbensí di esei. Esei ta bini pa motibu ku nos ta di akuerdo ku otro tokante e prioridatnan. A forma un Kolegio Ehekutivo nobo. E Kolegio aki a añadí un programa di gobernashon tambe, ku algun detaye aserka. E totalidat aki ta bai kondusí na e echo ku hendenan na Boneiru ta bai ripará ku kos ta bayendo mihó pa nan.’
E sekretario di estado a reakshoná tambe riba un sugerensia di parlamentario Machiel de Graaf di PVV pa despues di Sint Eustatius intervení na Boneiru tambe: ‘Esei apsolutamente no ta e kaso. Señor Tjin Asjoe por regresá kas ku un kurason trankil. Nos no ta bai intervení na Boneiru. Dikon nò? Pasobra tin kosnan hopi bon ta pasando ayanan. Promé mi tabata preokupá si tokante e situashon i tokante e echo ku muchu tiki kos tabata pasa, pero awor aki tin masha hopi kos ta tuma lugá. Tin progreso riba tereno di maneho finansiero. Nan ta reorganisando e organisashon i nan ta hinkando hende nobo aden. Esei ta bai duna resultado; mi ta realmente konbensí di esei.’
Durante di suspenshon di e debate diputado Tjin Asjoe a haña invitashon pa lùnch huntu ku e parlamentarionan Attje Kuiken di PvdA, Antje Diertens di D66, Nevin Özütok di Groenlinks i André Bosman di VVD den e restorant pa miembronan di Tweede Kamer. ‘Ta plasentero pa por ripará ku no solamente sekretario di estado Knops, pero tambe parlamentarionan ta positivo tokante loke nos ta hasiendo na Boneiru i ku nos por konta ku nan sosten pa atendé ku asuntunan manera kombatimentu di pobresa i drechamentu di kamindanan i fasilidatnan’, segun diputado Tjin Asjoe.
STAATSSECRETARIS KNOPS: OP BONAIRE GEBEUREN GOEDE DINGEN
Den Haag – ,,Op Bonaire gebeuren goede dingen.” Dat benadrukte staatssecretaris van Binnenlandse Zaken en Koninkrijksrelaties Raymond Knops tijdens het debat in de Tweede Kamer over de begrotingen Koninkrijksrelaties en het BES-fonds. Het debat werd bijgewoond door gedeputeerde Elvis Tjin Asjoe die op werkbezoek is in Europees Nederland. Hij werd verwelkomd door voorzitter van de Tweede Kamer Khadija Arib.
Staatssecretaris Knops constateerde dat er na de verkiezingen op Bonaire sprake is van een positieve beweging. ,,Het is heel mooi om te zien dat de gedeputeerde van Bonaire, de heer Tjin Asjoe, aanwezig is. Hij behoort tot de categorie van bestuurders met wie het goed samenwerken is. Dat is fijn, want ik had het zojuist over tegenkrachten die er zijn. Dat is heel vervelend, zeker als je voor het algemeen belang staat, maar als je de notie hebt dat je beiden voor het algemeen belang staat, kun je veel beter tot zaken komen.” De bewindsman verklaarde dat hij een jaar geleden kritischer was over de gang van zaken op Bonaire. ,,Toen stonden we aan de vooravond van het Bestuursakkoord. We zijn met steun van een hele grote meerderheid in de Eilandsraad tot dat akkoord gekomen. Dat wordt nu uitgerold. Vanaf deze plek wil ik het Bestuurscollege, maar ook de programmamanager en alle andere betrokkenen danken voor hun inzet. Ik vind echt dat daar goede dingen gebeuren. De resultaten komen vaak met een soort vertraging los, maar dat gaat echt gebeuren; daar ben ik echt van overtuigd. Dat komt doordat we overeenstemming hebben over de prioriteiten. Er is een nieuw Bestuurscollege gevormd. Dat heeft er ook nog een collegeprogramma aan toegevoegd, met een aantal accenten. Dat geheel gaat ertoe leiden dat de mensen op Bonaire gaan merken dat het hun beter gaat.” De staatssecretaris ging ook nog in op een suggestie van het Kamerlid Machiel de Graaf (PVV) om na Sint Eustatius ook in te grijpen op Bonaire: ,,Dat is helemaal niet aan de orde. De heer Tjin Asjoe kan gerust naar huis: we gaan niet ingrijpen op Bonaire. Waarom niet? Omdat daar de goede dingen gebeuren. Ik heb me wel zorgen gemaakt over de situatie en over het feit dat er te weinig gebeurde, maar er gebeurt nu heel veel. Er is vooruitgang op het gebied van financieel beheer. De organisatie wordt gereorganiseerd en er worden nieuwe mensen aan toegevoegd. Dat gaat resultaat opleveren; daar ben ik echt van overtuigd.” Tijdens de schorsing van het debat werd gedeputeerde Tjin Asjoe uitgenodigd om samen met de Kamerleden Attje Kuiken (PvdA), Antje Diertens (D66), Nevin Özütok (GroenLinks) en André Bosman (VVD) te lunchen in het ledenrestaurant van de Tweede Kamer. ,,Het is plezierig te kunnen vast stellen dat niet alleen staatssecretaris Knops, maar ook de Kamerleden positief zijn over waar wij op Bonaire mee bezig zijn en dat wij kunnen rekenen op hun steun om zaken als de bestrijding van de armoede en de verbetering van de wegen en voorzieningen aan te pakken”, aldus gedeputeerde Tjin Asjoe.


text:
Minister di Husticia, mr Andin Bikker, a anuncia recientemente cu e ta start cu fase 1 di e programa di Regreso Boluntario pa migrantenan.
Kico e programa di Regreso Boluntario pa migrantenan ta encera?
E programa di regreso boluntario ta dirigi riba e migrante cu ta aki y cu pa motibonan pafor di su alcance, no por a regresa su pais di origen (ainda) of e migrante cu ta aki na Aruba – sea cu e ta regular of no – y tin e intencion di bandona Aruba boluntariamente pa bay residencia su mes bek na su pais di origen.
Den e promer fase di e programa di Regreso Boluntario, kier efectua na un forma ordena, humano y eficiente, un inventarisacion di e interes bou migrantenan pa haya asistencia pa un repatriacion boluntario pa e pais di origen.
Posteriormente ta inicia e proceso pa asisti migrantenan cu a registra y pues a indica cu nan tin e deseo pa no keda mas na Aruba, y cu kier bay bek nan pais di origen a base boluntario, cu e parti logistico y si ta necesario, tambe facilita cu e transportacion.
Kendenan ta bin na remarke pa un Regreso Boluntario?
Migrantenan cu un status legal of sin un status legal cu ta desea di regresa nan pais di origen, y no por efectua esaki dor di falta di recurso, por awor procede pa registra y di e manera aki aplica pa forma parti di programa di Regreso Boluntario cu asistencia.
E proyecto di Regreso Boluntario tin como meta y ta dirigi riba e grupo mixto di migrante cu ta actualmente na Aruba dor di diferente motibo y/of circumstancianan y kier bay nan pais di origen.
E grupo di enfoke por ta migrantenan cu un status legal y migrantenan sin un status legal, cu ta desea di haya un asistencia pa por regresa nan pais di origen a base boluntario.
Con of unda e persona por registra pa bin na remarke pa e Regreso Boluntario asisti?
Teniendo cuenta cu e medidanan vigente pa cu mitigacion di e COVID19, y e recomendacion pa tene distanciamento social, a opta pa crea un formulario digital pa administra e registracion di tur persona cu ta desea di haci uzo di e programa di Regreso Boluntario.
E formulario online pa registracion ta disponibel riba e e website di www.dimasaruba.aw bou di e tab: Vrijwillige Terugkeer / Regreso Voluntario / Voluntary Return
Una bes cu e persona ta riba e website ariba menciona,
- e persona ta selecta e idioma, y despues
- e ta click riba e tab of link di Regreso Voluntario / Voluntary Return / Vrijwillige Terugkeer.
- Na momento cu habri e link, e persona lo por siguientemente yena digitalmente tur su datosnan personal y tambe di contacto.
- Y ta finalisa bo registracion dor di emiti esaki digitalmente
Hotline pa informacion riba programa Regreso Boluntario
Si un interesado mester di guia of tin mester di mas informacion yama e call center di Programa di Regreso Boluntario na siguiente hotline: 2811010 for di 9or di mainta pa 4or di atardi durante dianan di laboral.
Te ki dia por registra pa e programa di Regreso Boluntario ?
E programa di Regreso Boluntario Asisti pa migrantenan ta vigente pa un tempo defini y ta habri – inicialmente – te cu fin di luna di april 2020.
Pa es motibo ta pidi tur esnan interesa, pa registra mas pronto cu ta posibel online.
Kico por spera despues di cu a registra pa e programa di Regreso Boluntario (fase 2)?
Despues cu keda cla cu e fase inicial di registracion y inventarisacion den luna di april 2020, lo sigui e fase 2.
Ta e intencion pa planea e buelonan a base di e registracion y inventarisacion den fase 2.
Mas informacion di e fecha(nan) lo sigui na su debido tempo. E ta importante p ata pendiente di bo email (fase 2).
Den e temporada aki cu e fronteranan ta cera pa motibo di COVID19, e ta rekeri un intervencion(nan) na nivel diplomatico pa yega na palabracionnan necesario (bilateral) e respectivo paisnan for di cual Aruba tin imigrantenan cu interes pa bolbe nan pais di origen pa por yega na protocolnan conhuntamente riba e repatriacion.
Kico ta e rekisitonan cu lo mester cumpli cu ne?
E rekisitonan pa e programa di regreso boluntario ta:
- Documento di biahe valido (of un documento di biahe cu a caduca, pero cu ainda ta ser acepta dor di autoridadnan di e pais di origen);
- Comprobante cu no por (ni tin garante cu lo mester) cubri e gastonan relaciona cu e repatriacion;
- Formulario firma cu e interes di regreso boluntario;
- Den caso cu tin un aplicacion pa asilo ainda canando, adicional un carta firma unda ta retracta e aplicacion concerni;
- Den caso cu tin overstay: lo tin tambe mester tene na cuenta cu lo tin un periodo (di maximo 18 luna) acopla na e repatriacion dentro di cual e persona no por bolbe Aruba.
Programa di Repartriacion cu sosten
E programa di Regreso Boluntario aki di Minister di Husticia no lo ta posibel sin e sosten di partnersnan strategico, entre otro Ministerio di Husticia y Siguridad di Hulanda.
Di es manera aki ta duna oido y sosten na tur esnan cu ta desea di regresa bek nan pais di origen di un forma boluntario, y no por haci esaki riba mesun forza. Y alabes a aporta na e mantencion di orden publico y siguridad di nos pais.
E interes pa e programa di Regreso Boluntario cu a anuncia pa realisa e repartriacion di migrantenan, ya ta conta cu bastante interes y sosten.
Pa es motibo ta pidi tur esnan interesa pa registra mas pronto cu ta posibel, y yena e formulario online disponibel riba e siguiente website: www.dimasaruba.aw, pa asina Gobierno por tin un mihor bista di e candidad di personanan cu tin interes den e programa di Regreso Boluntario.


text:
Korte spañó ta kita prohibishon korida di toro.
E tribunal haltu spañó a kita e prohibishon pa korida di toro den e region di Cataluña segun un informe di AFP. Di e forma akí, e desishon di parlamentu di Cataluña di yüli 2010, pa prohibí korida di toro, a keda desbaratá. Korte a dikta ku no a tene na kuenta e balor kultural di e koridanan di toro. Esnan enbolbí den koridanan di toro a indiká ku e prohibishon lo tin un daño ekonómiko di sigur 300 mion euro. Oponentenan di e tradishon bieu a splika ku e montante lo tabata hopi ménos. E prohibishon tabata na vigor for di 1 yanüari 2012. E último korida di toro a tuma lugá 5 aña pasá den e arena “La Monumental” na Barcelona. Den añanan promé ku esei, e koridanan tabata atraé ménos públiko, miéntras protestanan di protektornan di animal a oumentá.


text:
ORANJESTAD,Aruba
Nacionnan Uni su Asamblea General a declara na aña 2012 cu dia 21 maart ta
dia Internacional di Mondinan y di tur Mata cu no ta den mondi. Tur aña e estadonan cu ta
miembro ta observa e fecha aki como “International Day of Forrests”.
Directie Natuur en Milieu (DNM), departamento gubernamental encarga cu e maneho di
Naturalesa y Medio Ambiente kier contribui na conscientisacion di e importancia pa Aruba y pa
mundo di nos mondinan y tur mata. Na Papiamento ta yama areanan grandi cu mata mondi, y na
Ingles forrest y na Spaño bosques. E areanan aki cu hopi mata ta sostene nos existencia, duna
aire limpi, e oxigeno cu nos ta hala rosea di dje. E aña aki e tema di e dia observa ta “Forrests
and Biodiversity”. E mondinan ta e cuna pa salvaguardia e biodiversidad di nos flora y fauna y
tambe ta combati cambio di clima. Mondinan tambe tin un rol crucial pa yuda alivia pobresa y
alcansa e metanan di desaroyo sostenibel (SDG’s). Pa hopi hende mondinan y mata ta provee
cuminda y trabou. Ta keda na nos pa mantene y proteha esakinan. DNM ta encurasha pueblo di
Aruba pa den e dianan aki cu bo ta na cas hunto cu bo famia pa pasa tempo den cura y planta.
Tambe ta importante pa refleha ariba e dia aki y puntra nos mes “Capmento di mata ta
necesario?”. Tambe puntra: “Cua por ta e consecuencia di esaki pa nos ecosistema y e
biodiversidad?”
Ora ta trata di mondinan local por pensa riba nos matanan di mangel. Por bisa cu e areanan cu
hopi mangel ta cumpli cu e definicion di un “forrest”, cu ta un area cu un densidad grandi di
mata. Pesey na Aruba nos ta considera nos areanan di mangel como areanan unico y importante
cu nos mester proteha y conserva. Mangelnan tin varios funcion, entre otro: yuda cu e reduccion
di CO2, proteccion y escondite pa fauna, atrapa sedimentonan cual lo yuda pa proteha nos
coralnan, mantene y crea suelo, y lugar pa reproduci di varios especie marino y terestre. Pa nos
fauna marino e mangelnan ta di sumo importancia mirando cu varios bestia ta pone webo den e
areanan aki of nan yiunan ta uza e mangelnan como lugar pa nan sconde y crece. Despues cu e
yiunan bira mas grandi nan ta bandona e mangelnan pa bay biba na e rifnan mas pafo di nos
costa. E biodiversidad cu bo ta haya den e areanan di mangel ta un di esnan di mas halto na
Aruba. Matanan di mangel ta protegi pa ley y ta p’esey mes conscientisacion ta importante. Nos
ta haci un apelacion special na tur usuarionan di nos lama y na esnan cu a bay constui na nos
rifnan unda tin hopi matanan di mangel, ban ta consciente di nos actonan, no destrui, no cap mas
mata di mangel.
Adhunto por mira un bunita imagen di nos matanan di mangel na Aruba, como tambe e logo di
United Nations e aña aki.


text:
KRALENDJIK – ‘Between 2 Buns’ awor ta den un edifisio nobo ku e bon servisio di sèmper. No por bisa e servisio a mehorá, debí ku sèmper nan a duna tur ku tin. Loke si por menshoná ku e espasio awor ta mas amplio ku e sitio anterior.
Radio Live 99.9 FM a hasi propietario di restorant ‘Between 2 Buns’ Ana Makaai, un bishita pa tuma nota di sitio nobo di. Un bunita lugá, krea den un bon ambiente pa sinta i disfrutá di un bon ko’i kome, manera ta bisa. Den un kombersashon kòrtiku ku Ana, el a ekspresá kon tur kos ta kana ku e negoshi na e sitio nobo. “Tur kos a kana bon i ainda tin algun kos mas pa kaba pone na lugá manera ta plania. Mi mester gradisí OLB, WEB N.V. i tur otro instansia ku a koperá hopi bon pa tur kos a kana bon i rápido. Un kantidat enorme di hende a presentá e promé dianan ku e tienda a habri su porta. Mi a apresiá kon komunidat ta aseptámi. Mi ta gradisí inmensamente empleadonan, kende ta duna tur ku tin. Huntu ku nan nos por hopi kos, p’esei mi ta hopi gradesido na nan, “Ana a konta. El a menshoná tokante algun servisio ku e tin ku ta nobo, esta tin posibilidat pa grupo di persona reservá i sinta den un sitio apartá. Kisas pa un reunion òf seno familiar, tur ta posibel. Sigur ‘Between 2 Buns’ ta un sitio hopi komentá, sigur pa e bon servisio i banda di esei, un tremendo sabor di loke nan ta ofresé pa kome.
Ana a menshoná na final di e kombersashon: ”Djaki min ta skit pa niun kaminda”.


text:
VPCO no por kobra alumnonan pa skol.
Den un kaso ku un grupo di mayor a kuminsá kontra e direktiva di skolnan protestant, hues a dikta, ku e direktiva no por kobra mayornan pa skol, debí ku esaki ta kontra di e lei pa enseñansa liber. Miéntras ku e proseso di fondo ta kana, e direktiva di skol no por kobra e mayor. Un grupo di mayor a kuminsá e kaso debí ku VPCO ta kobra nan kontribushon i den kaso ku nan no paga, ta ekspulsá nan yu for di skol. Wes a mustra ku di niun forma e direktiva por kobra mayornan. Pues tampoko komo miembro di un asosashon. E echo ku VPCO òf kualke otro direktiva di skol ta kobra kontribushon ta kontra e lei ku ta regla enseñansa liber.


text:
Señor ta mi wardador,mi n’tin falta di nada.
Den cunucu di yerba berde, E ta ponemi sosega
E ta hibami na awa tranquil, pa mi bolbe haña forsa
Salmo 23:1,2,3.
Cu hopi tristeza pero conforme cu boluntad di Dios, nos ta participa fayecimento inespera di nos tata:
Crispiniano Maduro
Mihor conosi como “Buchi”
*02-12-1944 – †14-11-2022
Na nomber di su:
Compañe: Sira Erasmus y yiunan
Yiunan:
Armando Maduro
Chrispiniana Roosje Maduro
Fleur Mylenne Maduro
Mama di su yiunan: Glenda Rosa Cicilia
Nietonan:
Ro-Jonh Georgino Maduro, Rocheline Mariah Maduro, Romano Maduro
Ruman nan na bida:
Rita Wever Maduro
Polita Maduro
Primo y prima nan, subrino y subrina nan, amigo nan conocir nan y demas famia.
Acto di despedida lo tuma lugar diasabra 19 di november na Aurora Funeral Home di 9 am pa 11 am.
Nos disculpa si den nos tristeza nos por a lubida un persona.


text:
WILLEMSTAD- 27 di febrüari 2018 – Resientemente e sineasta prosedente di e isla di Martinique sr. Patrick Baucelin a presentá su dokumental di mas resien ‘The Secrets of the Fortresses of the Caribbean 2’ na Minister di Desaroyo Ekonómiko, Dr. Steven Martina.
Patrick Baucelin tin un trayektoria di mas ku 30 aña trahando pelíkula i dokumental ku ta pone énfasis riba e área di Karibe. Ofisina di Turismo di Kòrsou (CTB) a asistí sr. Baucelin durante produkshonnan realisá aki na Kòrsou manera por ehèmpel ‘The Secrets of the Fortresses of the Caribbean’ parti 1 i 2’. CTB ta felisitá sr. Baucelin ku e dokumental nobo aki. Pa mas informashon di sr. Baucelin su trayektoria bishitá su página di Facebook.


text:
E pregunta di e piesa descubri na Museo Historico Aruba (Fort Zoutman) a wordo haci originalmente riba Mi Aruba.
Piesa di museum #1
E cantica ta un wals, pero e no ta un wals tradicional Arubiano; di esaki mi por saca afo cierto conclusion; segun e buki di Rene Romer, e piesa cu bo ta wak bo dilanti ta un piesa traha den e epoca di siglo 19, na ‘mi sorpresa den e mes un buki aki; tin un di e partitura, cu ta mustra similar na e manera cu e piesa di museo a wordo skirbi, eynan mi por conclui segun buki di Rene, e persona cu a skirbi e cantica mas probabel ta un musico Hulandes, cu tabata tin conocimiento di nos musica, kizas asta un pater, mirando cu e paternan(pastoornan) a documenta hopi di nos musica.
E wals ta un wals di Vienna(Oostenrijk), e ta haci ‘mi corda e piesa; Kaiser- walzer( Emperor waltz); esaki bo por hay’ e riba youtube pa scucha.
E ta tipico di un di un piesa den e epoca aki, pa por tin presente un parti cu ta alegre i despues un parti tristo, esaki bo ta skucha na e prome parti cu ta allegre(major) i despues un un tiki mas tristo( mineur). Si e lesado sa di musica, e por bisa tambe cu e ta simula; Sonate vorm e forma aki di structura tabata un manera cu compositornan tabata traha nan cantica den e epoca di Mozart, un parti alegre sigi pa un tristo.
Con cantica of influencia nan Europeo a yega Aruba?
Hopi Hulandes tabata na Aruba pa motibo di colonisacion, i aki nan a trece tambe hunto cu nan, nan musica.
Nos tin cu tene cuenta cu varios cos, nos musica ta mezcla di musica Europeo i Africano. Hopi hende na Aruba ta pensa cu ta Padu i Rufo Wever a cuminsa cu e ‘stroming’ di nos musica, unda cu e realidad ta nos musica ta bai mucho mas atras cu esey. Nos mester bai bek na aña 1830, unda cu un mr bou nomber; Gerrie Palm(1831-1906) a cuminsa skirbi nos estilo di musica Antiyano, i si, mi ta bisa musica Antiyano, pasobra prome cu nos musica Arubiano a separa, nos musica a bin di e gordura nan di musica Antiyano, i te dia di awe asina e la keda.
Mira e siguiente letter nan cu ta poni den e partitura;
A. Akinan ta indica e forma di nota nos musica den medio pa cabada di siglo 19; den e caso ki e tin e influencia di tur dos epoca; medio i caba di siglo 19. Na unda bo ta wak mi fuente indica ta na unda mi a wak e partitura aki.
B. E acompañamento ta uno di e wals Vienna; pa un hende cu ta scucha hopi musica classico esaki lo bira riparabel imediatamente ora di scuch’ e.
C. E ta di lamenta cu antes, e pracitca di conserva partitura, tabata poco pa casi ni existi, i p’esey nos por -te awo- solamente pensa, locual e compositor kier a expresa, den e caso aki mi a haci mi best di pensa mane e compositor un rato, pa purba di expres’(su composicion) e mas detaya posibel.
D. Tipico di un influencia di musica classico, ta e cambio di allegre pa tristo; esaki ta bin voor den cantica nan di Mozart i hopi otro compositornan mas; e sucedido aki nos ta yama; Sonate vorm; unda cu e cantica ta cuminsa allegre, i diripiente bira tristo. Tin otro forma nan di cantica di e epoca aki, tambe ta haci mescos, pero e mas famoso, t’ e ‘Sonate vorm’.
Literatura.
René A. Römer et al., Cultureel mozaïek van de Nederlandse Antillen.
Steffelaar, W. (2007.) Muzikale stijlgeschiedenis. Amsterdam.
Mi ta studiando actualmente na Hulanda. Actual mi ta forma parti di Fontys Hogeschool voor de Kunsten, unda cu mi ta studiando Musica Classico (klassiek muziek) specialisando den guitarra, cu un minor den cuarta.
Mi ta tambe awoki associa cu e departamento di [E]ducacion [M]usical unda cu mi ta specialisa pa bira docente di musica. Mi ta trahando actual como docente di guitarra na 040 muziekschool na Meerhoven, Eindhoven.


text:
Sassari (provinsia)
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Provinsia di Sassari (italiano: provincia di Sassari; sardo: provìntzia de Tàtari, sassareo: prubìnzia di Sàssari) ta e provinsia mas nort di e sinku provinsia di region outónomo italiano di Sardegna. Su kapital ta e siudat Sassari.
E provinsia tin un total di 322.236 habitante. Sassari tin bista panort riba e Laman di Sardegna i pasuit ta komparti frontera ku e provinsianan: Nuoro i Oristano.
Distinto foi di resto di Sardegna no ta papia sardo na provinsia di Sassari (abreviá: SS), sino un dialekto mas paresido na korsikano. Na su turno na Alghero i besindario ta wòrdu papiá un dialekto ku ta parse katalan. Riba dje e idioma ofisial ta, meskos ku den resto di Sardegna, limitá na e idioma italiano.
Lugá importante[editá | editá fuente]
- Sassari (129.790 habitante)
- Olbia (57.889 habitante)
- Alghero (39.372 habitante)
- Porto Torres (21.064 habitante), un siudat portuario unda konekshonnan di ferry ta sali pa Korsika.


text:
Prome Minister Evelyn Wever-Croes:
Durante conferencia di Prensa en conexion cu Tripartiet,
PREMIER DI SINT MAARTEN TA DUNA SU DECLARACION TOCANTE E REUNIONNAN
“Mientras nos ta brasa e diferencianan, nos a realisa cu tinmucho mas den comun y hunto nos ta mas fuerte”
Dialuna 8 di November a tuma luga e reunionnan di Tripartietentre Aruba, Corsou y St Maarten. Premier di Aruba, SeñoraEvelyn Wever-Croes a gradici Premier di Corsou, SeñorGilmar “Pik” Pisas y Premier di St Maarten, Señora SilveriaJacobs pa a contribui na e exito di e reunion aki y e informacionnan cu cada un a brinda. Na final di e reunionnan, a tuma luga un conferencia di prensa na unda cu cada Premier a duna nan declaracion con e reunionnan a bay.
Premier di St Maarten, Señora Silveria Jacobs, mescos cu Premier di Corsou, a expresa cu
ta un plaser pa ta na Aruba cu e delegacion pa trata temanan di interes comun den un forma mas detaya compara cu na otroocasionnan na unda e premiernan tawata dialoga via e metododigital.
Premier Silveria Jacobs ta expresa e importancia di e encuentro
“Danki na e encuentro aki tin mas claridad riba similaridadnanentre e paisnan pero tambe di e diferencianan cu tin y tambecon por yuda otro den e areanan aki. Mi ta kere cu nos a bin hunto buscando sinergia entre e tres islanan pa mehoraeficiencia y haci miho uzo di experiencia di cada pais. A base di esaki lo pone mas recurso disponibel pa aumentaefectividad y bay dilanti mas eficientemente”.
Premier Jacobs ta enfatisa cu door di Covid, variosrelacion nobo a wordo estableci pa Sint Maarten
“Covid-19 tabata un disaster nobo pa mundo henterincluyendo nos di islanan chikito. Sint Maarten particularmente cu ta situa riba e ruta di horcan / ‘hurricane belt’, tin experiencia caba cu diferente disaster. Pero namomento cu covid a presenta ainda e isla tabata den proceso di recuperacion for di un disaster natural. Mester bisa cu durantedi e periodo di Covid varios relacion nobo a wordo establecicual ta un paso grandi. Awor e meta ta pa hunto sigui bay dilanti pa bin cu strategia nobo pa trece cambio pa tur esnan cu a elegi nos como sirbido di comundiad”.
Recitando un proverbio Africano, Permier Jacobs ta enfatisa cu ta hunto nos ta mas fuerte
“A traves di e encuentronan aki ta construyendo lasonan mas fuerte cu ya caba tabata existente ora cu e islanan tabata den Antiyas y no por lubida cu te dia di awe tin lasonan familiar. Pues mientras cu ta brasa e diferencianan, nos a realisa cu tinmucho mas den comun y hunto nos ta mas fuerte. Tin un proverbio Africano ta bisa: If you want to go fast you go alone, but if you want to go far you go together.”
Mi ta kere cu awe nos a cement e relacion aki cu e comprendemendo cu aunke cu nos por yega leu nos so, nospor yega mucho mas leu hunto y hunto nos ta mas fuerte. Puesmi ta ansioso pa sigui cu e encuentronan aki por lo menos cadakwartaal pa di e forma aki por para hunto como islanan chikitoden desaroyo / Small Island Developing States (SIDS), den e mundo aki cu ta cambia continuamente. Ta haci esaki nabeneficio di tur habitantenan di e islanan Aruba, Boneiro y Sint Maarten”.
Prome Minister di Aruba, Señora Evelyn Wever-Croes ta gradici Premier di St Maarten, Señora Silveria Jacobs pa comparti informacionnan hopi balioso y importante den e reunionnan di Tripartiet. Lasonan mas fuerte ainda a wordoconcretisa pa asina hunto Paisnan den Reino pasa door di e diferente retonan cu cada un ta encontra.


text:
Parlamentaria independiente Dr. Dellanire Y. Maduro MD a asumi e responsabilidad pa representa pueblo den parlamento di Aruba 27 di januari 2020 y a bira e lider di fraccion femenino mas hoben cu a yega di existi den parlamento di Aruba.
Aña 2020 tabata e aña mas dificil di gobernacion, asina mes parlamentaria Maduro a traha cu hopi determinacion y amor pa nos pais.“ E ta un honor y un experiencia unico di por traha den parlamento, specialmente den e aña mas dificil di gobernacion di nos pais. Nos a pasa un aña di hopi incertidumbre y un crisis sin precedente.
Pa algun luna caba mi tabata deliberando kico mi lo haci e aña aki. Mi a sinta evalua con mi lo sigui contribui na mi pais, kico mi ta wak mi mes ta haci den e aña nan mi dilanti mirando cu tin diferente forma pa contribui na nos pais, cu no necesariamente mester ta riba un lista politico.
Durante e periodo aki den parlamento parlamentaria Maduro a traha como presidente di comision fiho di salubridad publico, asuntonan social y cuido di nos grandinan, un di e comision nan fiho den parlamento cu mas reunion a hiba.
Maduro a representa Aruba den comision di Salud y comision di igualdad di genero den Parlatino, durante reunionnan publico, encuentro publico entre otro a trece diferente sugerencia na gobernantenan na beneficio di nos pais, a vocifera precupacionnan, preguntanan di nos comunidad, a haci pregunta por escrito, a haci peticion pa diferente reunion, tambe a presenta diferente mocion durante reunionnan publico, a sostene diferente ley importante pa nos pais entro otro.
Dellanire Maduro a haal su titulo di licenciatura y doctorado na Costa Rica y a gradua como medico general na 2016, e la traha bou Wit Gele Kruis brindando cuido y guia na personanan cu enfermedadnan cronico manera diabetes y presion halto.Cu 26 aña e la drenta arena politico pa contribui na su pais di forma nacional, specialmente den area di Salubridad Publico.
E la traha 2 aña como consehero medico na ministerio di Turismo, Salubridad Publico y Deporte unda e la forma parti di e comision di AruBig, a presidi comision cu a atende cu e cambio di ley di “beperking tabaksprodukten”, a inicia concepto di proyecto di screening (deteccion) preventivo di NCDs (diabetes, presion halto entre otro), duna conseho riba diferente tema, a traha hunto cu grupo di trabou interministerial Special Projects riba diferente proyecto, organisa diferente evento, tambe a traha riba e plan nacional cu ta atende cu problematica di cacho riba caya.
Maduro ta splica cu e no tabata un decision facil, “Mi a yega na e decision cu mi no lo forma parti di niun lista politico e eleccion aki y cu mi lo bay sigui contribui na mi pais di otro forma cu e mes un amor y determinacion esey pueblo di Aruba por conta riba dje.
Varios partido a acerca mi persona, mi ta gradici cada un di nan pa nan interes y pa mira e trabou cu mi a bin ta desplega den 1 aña y mey den parlamento di Aruba.” Mi ta hopi orguyoso como profesional y hende muhe di por a forma parti di e Gobierno lidera door di Minster President mr. Evelyn Wever Croes, un profesional femenino cu tabata sa di dirigi nos pais den un crisis sin precedente den historia politico di Aruba.
Mi kier gradici un biaha mas tur persona cu a deposita nan confiansa den mi persona durante eleccion na 2017, tambe na mi famia, coleganan, personal di parlamento cu di un manera of otro a yudami durante e periodo aki.”
Terminando Dellanire Maduro ta desea tur partido politico exito den e eleccion aki y ta urgi pueblo pa haci uzo di nan derecho di voto dia 25 di juni 2021 manteniendo nos mes na e reglanan di prevencion.